Summary: دنیا بھر کے ممالک میں مالی امداد اور کاروباری مقاصد کے لیے دیے گئے قرض ہمیشہ سے خارجہ پالیسی کا حصہ رہے ہیں لیکن جب چین کی بات ہوتی ہے تو لفظ ’ڈِیٹ ڈپلومیسی‘ یعنی قرض کی سفارتکاری کا ذکر ہوتا ہے۔

ترقی پذیر ممالک چین کے ’قرض کے جال‘ میں

دنیا بھر کے ممالک میں مالی امداد اور کاروباری مقاصد کے لیے دیے گئے قرض ہمیشہ سے خارجہ پالیسی کا حصہ رہے ہیں۔ لیکن جب چین کی بات ہوتی ہے تو لفظ ’ڈِیٹ ڈپلومیسی‘ یعنی قرض کی سفارتکاری کا ذکر ہوتا ہے۔

اس ’ڈِیٹ ڈپلومیسی‘ کے بارے میں جرمنی کے کیئل انسٹیٹیوٹ برائے عالمی معیشت کے ماہر معاشیات کرسٹوف ٹریبیش کا کہنا ہے کہ ’چین ترقی پذیر ممالک کو جو قرضے دیتا ہے اس میں سے نصف حصہ مخفی یا پوشیدہ قرض ہوتا ہے۔‘

ٹریبیش، کارمین رین ہارٹ اور سیبسٹیئن ہورن کی تحقیقات میں سامنے آنے والے نتائج کا یہ ایک حصہ ہے۔ اس ٹیم نے سنہ 1949 سے 2017 کے درمیان چین کی طرف سے دیے جانے والے 5000 قرضوں کا تجزیہ کیا ہے۔

ترقی پذیر ممالک کے ساتھ اس کا کیا تعلق ہے؟ ان ترقی پذیر ممالک میں چین نے اپنی جڑوں کو مضبوط کیا ہے اور یہ کام سرکاری اور نجی شعبے کو دیے جانے والے لاکھوں کروڑوں ڈالر کے قرض کے ذریعے کیا گیا ہے۔

اگر چین سے سب سے زیادہ قرض لینے والے 50  ممالک کے بارے میں بات کریں تو تحقیق سے پتہ چلتا ہے کہ ان ممالک میں اوسط قرض وہاں کی مجموعی گھریلو پیداوار (جی ڈی پی) کے 15 فیصد سے زیادہ ہوچکا ہے۔ اس معاملے میں صرف سنہ 2016  تک کے اعداد و شمار دستیاب ہیں۔

براہ راست قرضوں کا زیادہ تر حصہ چینی حکومت کے زیر کنٹرول دو اداروں کے ذریعے فراہم کیا گیا ہے۔ یہ ادارے چائنا ڈویلپمنٹ بینک اور ایکزم بینک آف چائنا ہیں۔ لیکن ایسے بھی بہت سارے بالواسطہ انتظامات بھی ہیں جن کے ذریعے چین دوسرے ممالک کو قرض کی رقم مہیا کرتا ہے۔

زیادہ تر قرض حکومت کے زیر کنٹرول یونٹوں کے لیے دیے جاتے ہیں اور ان سے متفید ہونے والی بھی عام طور پر ایسی کمپنیاں ہوتی ہیں جو ملک کی ملکیت ہوتی ہیں۔

سنہ 2018 کے اعداد و شمار کا استعمال کرتے ہوئے اس تحقیق میں یہ پیش کیا گیا ہے کہ چین کا باقی دنیا (ترقی یافتہ ممالک سمیت) پر پانچ لاکھ کرور ڈالر سے زیادہ کا قرضہ ہے۔ یہ تعداد دنیا کی جی ڈی پی کا تقریبا چھ فیصد کے برابر ہے۔ 20 سال پہلے یہ قرض جی ڈی پی کا صرف ایک فیصد ہوا کرتا تھا۔

اگر ہم چین کے سب سے زیادہ 50  مقروض ممالک کے بارے میں بات کریں تو ان ممالک پر اوسط قرض جو سنہ 2005 میں عالمی جی ڈی پی کے ایک فیصد سے بھی کم تھا وہ سنہ 2017 میں بڑھ کر جی ڈی پی کے 15 فیصد سے بھی زیادہ ہو گیا ہے۔

دوسرے زاویہ سے دیکھیں تو اس گروپ کا 40 فیصد بیرونی قرض (ایکسٹرنل ڈیٹ) چین سے حاصل ہوتا ہے۔ اس گروپ میں چین سے سب سے زیادہ قرض لینے والوں میں لاطینی امریکہ کے تین ممالک، وینزویلا، ایکواڈور اور بولیویا شامل ہیں۔


Summary: پاکستانی حکام کے مطابق چین کے ساتھ سی پیک منصوبوں میں مسائل سامنے آنے کے بعد چین کی خواہش پر سی پیک اتھارٹی کا قیام عمل میں لایا گیا۔ حکام کے مطابق چین نے پاکستان کو بتایا کہ وہ سی پیک کے تحت منصوبوں پر پیش رفت سے مطمئن نہیں ہیں۔

’سی پیک اتھارٹی کا قیام چین کی خواہش پر عمل میں لایا گیا‘

بی بی سی نے اس حوالے سے حقائق جانچنے کے لیے پلاننگ کمشن، وزارت منصوبہ بندی اور سی پیک اتھارٹی کے حکام سے رابطہ کیا تاکہ یہ معلوم کیا جا سکے کہ آخر سی پیک اتھارٹی کو کون سے اختیارات دیے جا رہے ہیں، اس میں چین کو کیسے شامل کیا جا رہا ہے اور اس کی ضرورت کیوں پیش آئی۔

پاکستانی حکام کے مطابق سی پیک منصوبوں میں مسائل سامنے آنے کے بعد چین کی خواہش پر سی پیک اتھارٹی کا قیام عمل میں لایا گیا۔ حکام کے مطابق چین نے پاکستان کو بتایا کہ وہ سی پیک کے تحت منصوبوں پر پیش رفت سے مطمئن نہیں ہے۔

سی پیک اتھارٹی کے چیف ایگزیکٹو آفیسر (سی ای او) زکریا علی شاہ نے بی بی سی سے بات کرتے ہوئے تصدیق کی کہ چین کی حکومت نے یہ محسوس کیا کہ منصوبوں کی کوآرڈینشین صحیح طریقے سے نہیں ہو رہی ہے۔ ان کے مطابق ان منصوبوں میں مانیٹرنگ کے مسائل بھی آ رہے تھے۔ جس کے بعد سی پیک اتھارٹی کا قیام عمل میں لایا گیا۔

تجویز کے مطابق سی پیک منصوبوں پر پیش رفت کا جائزہ لینے کے لیے جوائنٹ کوآپریشن کمیٹی تشکیل دی جائے گی جس کی سربراہی مشترکہ طور پر پاکستان کی سی پیک اتھارٹی کے چئیرمین اور چین کے نیشنل ڈیویلپمنٹ اینڈ ریفارم کمیشن کے وائس چئیرمین کریں گے۔

پاکستانی حکام کے مطابق سی پیک کے منصوبے التوا کا شکار ہیں۔ یہ التوا کچھ مسائل سامنے آنے کی وجہ سے ہوا۔ حکام نے ان مسائل کی تفصیلات شیئر نہیں کی ہیں۔ تاہم حکام اس کی وجہ کچھ انتظامی اور ضابطے کی رکاوٹوں کو قرار دیتے ہیں۔

خیال رہے کہ چین کے ساتھ پاکستان نے سی پیک کا معاہدہ مسلم لیگ نواز کی گذشتہ حکومت کے دور میں کیا تھا مگر سی پیک اتھارٹی جیسے کسی ادارے کو ان معاہدوں کی نگرانی نہیں دی گئی تھی۔

زکریا علی شاہ کے مطابق صدارتی آرڈیننس سی پیک اتھارٹی کو وہ اختیارات نہیں دے رہا تھا جس کے تحت یہ اپنے قیام کے مقاصد کو بطور احسن انجام دے پاتی۔ لہٰذا وزیر اعظم نے پلاننگ کمشن کے ڈپٹی چیئرمین کو یہ ٹاسک سونپا کہ وہ اپنی ٹیم کے ساتھ مل کر اس اتھارٹی سے متعلق تجاویز (قانون سازی سے متعلق سفارشات) تیار کریں۔

ذرائع کے مطابق ابھی صوبوں نے اس اتھارٹی کے صوبائی دفاتر کے قیام پر متفق نہیں ہیں۔ تاہم مجوزہ قانون سازی میں صوبائی حکومتوں کے تحت اداروں کو اس اتھارٹی سے تعاون کا پابند بنایا گیا ہے۔

ان کا کہنا ہے کہ وزارت منصوبہ بندی کے تحت کام کرنے والی اتھارٹیز زیادہ با اختیار ہیں اور ان کے کام میں وزارت کا زیادہ عمل دخل نہیں ہوتا۔ انھوں نے اس حوالے سے ادارہ شماریات اور پاکستان انسٹی ٹیوٹ آف ڈیویلمپنٹ اکنامکس کی مثال دی کہ وہ اپنے معاملات کو آگے بڑھانے میں آزاد ہیں۔


Summary: تجزیہ کاروں کا کہنا ہے کہ خلیجی ریاستوں نے اپنے شہریوں کے بلند معیارِ زندگی کی خاطر اربوں ڈالر خرچ کیے ہیں لیکن اس کا انحصار تیل کی دولت پر تھا اور تیل کی قیمتوں میں کمی نے ان معیشتوں کو زک پہنچائی ہے۔

کورونا کے باعث امیر عرب ریاستیں قرض لینے کے دہانے پر کیسے پہنچیں؟

سنیئر صحافی اور تجزیہ کار راشد حسین کا کہتے ہیں کہ یہ بات ڈھکی چھپی نہیں کہ عرب ممالک کی آمدن کا زیادہ تر انحصار تیل پر ہوتا ہے لیکن اس وقت تیل ماضی کے مقابلے میں تقریباً نصف قیمت پر آ چکا ہے اور اس میں مزید کمی کا امکان ہے۔

وہ کہتے ہیں ’کویت اور سعودی عرب جیسے ممالک میں جہاں بادشاہت ہے وہاں اقتدار کی بقا اس وعدے پر ہے کہ وہ عوام کی ضرورتوں کو پورا کریں گے۔ لیکن اس وقت تیل کی قیمتوں کے حالات کو دیکھا جائے تو یہ وعدہ زیادہ دیر تک وفا ہوتا دکھائی نہیں دیتا۔‘

ان کا کہنا تھا کہ سعودی عرب کی مثال لیں تو اس کا سالانہ خرچ 300 ارب ڈالر کے قریب ہے، جبکہ آمدن میں تیل سے 150 ارب ڈالر کے قریب ہے، اقاموں اور ٹیکسز سے 20 ارب ڈالر تک آتا ہے، اور حج سے بھی 10 یا 20 ارب ڈالر حاصل ہو جاتے ہیں، جو اس سال حاصل نہیں ہوں گے۔‘

ان کا کہنا تھا کہ ’آج اگر قرض کی رقم جی ڈی پی کا ایک فیصد ہے تو کل یہ دو اور پھر دس فیصد اور بعض معاملات میں تو 100 فیصد تک چلا جاتا ہے۔ یہ ایسا کمبل ہے کہ ایک بار اوڑھ لیں تو اس سے جان چھڑانا مشکل ہو جاتا ہے اور عین ممکن ہے کہ ایک دن یہ ممالک بھی وہیں کھڑے ہوں جہاں آج پاکستان اور اس جیسے ممالک ہیں۔‘

صحافی راشد حسین کا کہنا ہے کہ ’کویت ایک ٹیکس فری معاشرہ تھا، وہاں کام کرنے کے لیے غیر ملکیوں پر انحصار کیا جاتا رہا ہے، لیکن اپنی عوام کو ہمیشہ بلند معیار زندگی فراہم کیا گیا۔ اب جبکہ تیل یہ ضرورت پوری نہیں کر سکتا تو لوگوں کی ضروریات کے لیے قرض لینا پڑے گا جو یہ ممالک کسی اور سے لیں گے۔‘

راشد حسین بتاتے کہ ’کئی ریاستوں میں برسوں پرانے اقتدار کا تختہ الٹے والی عرب بہار کے خلیجی ریاستوں کے ساحلوں تک نہ پہنچنے کی وجہ یہی تھی کہ یہاں حکومتوں نے لوگوں پر اربوں ڈالر خرچ کر کے ان کی شکایات کو دبا دیا تھا۔ لیکن اب اس قسم کی بغاوت یا تحریک کی صورت میں حکومتوں کے پاس اسے دبانے کے لیے اتنے وسائل نہیں ہوں گے۔‘

34 سال کی عمر میں شہزادہ محمد بن سلمان ناقابل تسخیر دکھائی دیتے ہیں۔ انھیں اپنے 84 سالہ والد شاہ سلمان کی حمایت حاصل ہے۔ معمر اور قدامت پسند سعودیوں میں بدگمانیاں ہیں کہ ایم بی ایس کی غیر روایتی پالیسیاں ملک کو ایک خطرناک راہ پر لے جا رہی ہیں لیکن 'خوف کی فضا' کی وجہ سے کوئی بھی اس پر بات کرکے گرفتاری کا خطرہ مول لینا نہیں چاہتا۔


Summary: بدھ کے روز جاری ہونے والے اعداد و شمار یہ ظاہر کرتے ہیں کہ اپریل سے جون کے مہینوں کے دوران چین کے جی ڈی پی کی شرح نمو میں بہتری آئی ہے۔ مئی میں چین نے کہا تھا کہ وہ سنہ 2020 کے لیے معاشی ترقی کا کوئی ہدف طے نہیں کرے گا کیونکہ اس برس کورونا وائرس کے وبائی مرض سے نمٹا گیا ہے۔

چین کی معیشت برے دور کے بعد بہتری کی جانب گامزن

چین کی معیشت میں ریکارڈ کمی کے بعد دوسری سہہ ماہی میں 3.2 فیصد اضافہ ہوا ہے۔ دنیا کی دوسری بڑی معیشت کو اس سال کے پہلے تین مہینوں میں کورونا وائرس کی وجہ سے شدید تنزلی کا سامنا تھا۔

لیکن بدھ کے روز جاری ہونے والے اعداد و شمار یہ ظاہر کرتے ہیں کہ اپریل سے جون کے مہینوں کے دوران چین کی مجموعی قومی پیداوار(جی ڈی پی) میں بہتری آئی ہے۔

چین کی معیشت کے دوبارہ متحرک ہونے کے بعد ان اعداد و شمار کو دنیا بھر میں انتہائی باریکی سے دیکھا جا رہا ہے۔

یہ اعداد و شمار ماہرین کی پیشینگوئی سے زیادہ ہیں اور اس کا مطلب یہ بھی ہے کہ چین تکنیکی اعتبار سے مندی میں جانے سے بچ گیا ہے، جس کی نشاندہی مسلسل دو ادوار میں پیداوار کی منفی شرح سے ہوتی ہے۔

چین میں کورونا وائرس کے پھیلاؤ کو روکنے کے پیش نظر لگائی گئی سخت پابندیوں کی وجہ سے فیکٹریاں اور کاروبار بند کر دیے گئے تھے۔ اب حکومت معیشت کو فروغ دینے کے لیے ٹیکس میں نرمی جیسے اقدامات کر رہی ہے۔

چینی معیشت لاک ڈاؤن سے باہر آنے کے بعد توقع سے زیادہ مضبوطی کے ساتھ سامنے آئی ہے۔

ایسا لگتا ہے کہ حکام کے اعلان کردہ تمام اقدامات فائدہ مند ثابت ہو رہے ہیں۔ فیکٹریوں میں  بڑھتا کام، صنعتی پیداوار کے اعداد و شمار میں اضافے کا واضح ثبوت ہے۔

لیکن ایک ایسا شعبہ جو اتنی تیزی سے بحال نہیں ہوا، جتنی امید کی جا رہی تھی، وہ خرید و فروخت کا ہے۔ یہ شعبہ دوسری سہہ ماہی کے دوران بھی تنزلی کا شکار ہے اور لوگوں کا دوبارہ پیسے خرچ کرنا ایک چیلنج ہی رہے گا۔

اور اب جب چین میں معیشت بحال ہونے لگی ہے تو ہانگ کانگ کے معاملے پر امریکہ کے ساتھ تناؤ بھی بڑھنے لگا ہے۔

یہی وجہ ہے کہ کچھ ماہر معاشیات اسے ’وی ریکوری‘ کہنے میں ہچکچا رہے ہیں۔

ڈوئچے بینک کے ایک تحقیقاتی نوٹ میں کہا گیا ہے کہ ’وی ریکوری‘(تیزی سے کمی کے بعد تیزی سے بحالی) کو 'بڑے پیمانے پر مکمل کر لیا گیا ہے۔

اس نوٹ میں یہ بھی کہا گیا ہے کہ ’صارفین کی طرف سے پیسہ خرچ کرنے کی سطح اب بھی کووڈ 19 سے پہلے کے وقت سے کم ہے لیکن یہ بڑا خلا، سیاحت اور کھانے پینے جیسے کچھ سیکٹرز کے گرد مرکوز ہے، جہاں تیزی سے بہتری آنے کا امکان نہیں۔‘

یہ سنہ 1990 کے بعد پہلی بار ہے کہ بیجنگ نے جی ڈی پی کی شرح نمو کا کوئی ہدف نہیں رکھا۔ چین کے قومی ادارہ برائے شماریات کے مطابق اس برس کے پہلے چھ ماہ میں ملک کی معیشت 1.6 فیصد تک گر گئی تھی۔


Summary: اس بل کو کویت کی قومی اسملبی کی قانون ساز کمیٹی نے منظور کیا ہے لیکن اس کو قانون بننے کے لیے حکومت کی منظوری درکار ہے۔ اگر ایسا ہو جاتا ہے تو آٹھ لاکھ انڈین شہریوں کو کویت چھوڑنا پڑ سکتا ہے۔

کویت میں تارکین وطن کا مجوزہ قانون انڈین شہریوں کی پریشانی کا باعث کیوں ہے؟

اس مجوزہ قانون کو کویت کی قومی اسملبی کی قانون ساز کمیٹی نے منظور کیا ہے لیکن اس کو مکمل قانون بننے کے لیے حکومت کی منظوری درکار ہے۔ اگر ایسا ہو جاتا ہے تو پراتک دیسائی سمیت آٹھ لاکھ انڈین شہریوں کو کویت چھوڑنا پڑ سکتا ہے۔

انڈین وزارت خارجہ کے ترجمان انو راگ سریوستوا نے کہا ہے کہ ’کویت اور خلیجی خطے میں انڈین برادری کو نہ صرف قدر کی نگاہ سے دیکھا جاتا ہے بلکہ ان کے کام کو بھی سراہا جاتا ہے۔ اس بل کے حوالے سے ہم نے اپنی امیدوں کا اظہار کیا ہے اور کویت اپنے فیصلے میں ان کا خیال رکھے گا۔‘

تقریباً تین لاکھ انڈین شہری کویت میں بحیثیت ڈرائیور، باورچی اور گھریلو ملازم کام کرتے ہیں۔ اور بہت سے افراد کا کہنا ہے کہ مقامی طور پر ان آسامیوں کو بھرنا آسان نہیں ہو گا۔ ایسا لگتا ہے کہ کویت نے یہ فیصلہ عالمی سطح پر خام تیل کی قیمتوں میں کمی کی وجہ سے کیا ہے، جس کی وجہ سے تیل پر انحصار کرنے والی معیشت بری طرح سے متاثر ہوئی ہے۔

اب اس بل کو ایک اور کمیٹی کو بھیجا گیا ہے تاکہ ایک جامع منصوبہ ترتیب دیا جا سکے۔ اخبار کویت ٹائمز کے مطابق کویت کی اسمبلی اس معاملے پر حکومت کی رائے کی بھی منتظر ہے۔  لیکن کیا یہ بل قانون بن سکے گا۔ ماہرین کو اس پر شکوک ہیں۔

جواہر لعل نہرو یونیورسٹی کے پروفیسر ڈاکٹر اے کے پاشا نے بی بی سی کو بتایا 'سنہ 1972 سے، جب سے انڈین شہریوں نے کویت جانا شروع کیا، ہم ایسا کئی بار سن چکے ہیں، جب بھی تیل کی قیمتوں میں کمی ہوتی ہے وہ غیر ملکیوں کی تعداد کم کرنے کی کوشش کرتے ہیں۔ زیادہ تعداد میں انڈین شہری ہونے کی وجہ سے یہ ہیڈ لائن بن جاتی ہے۔‘

انھوں نے مزید کہا کہ انڈین شہریوں نے کویت کے انفراسٹرکچر کی تعمیر میں اہم کردار ادا کیا ہے اور انھیں اس طرح باہر نہیں پھینکا جا سکتا۔

ڈاکٹر پاشا کا خیال ہے کہ اگر غیر ملکی واپس چلے گئے تو تیل کی قیمتوں میں کمی اور کورونا وائرس کے وبائی مرض کے بعد بنیادی ڈھانچے کی توسیع، جیسے ہاؤسنگ منصوبے، سست پڑ جائیں گے۔ انھوں نے مزید کہا 'غیر ہنر مند مزدوری ایک حد تک متاثر ہو گی لیکن انفراسٹرکچر کو برقرار رکھنے کے لیے طویل مدتی بنیادوں پر ان کی پھر بھی ضرورت ہو گی۔'

چارٹرڈ اکاؤنٹنٹ کیزار شاکر، جو کویت کی ایک کمپنی میں کام کرتے ہیں، کہتے ہیں یہاں صرف دو لاکھ انڈین شہریوں کے ساتھ کام کرنا اور آٹھ لاکھ کو گھر واپس بھیجنا عملی طور پر ناممکن ہے۔' وہ کہتے ہیں ' میرا نہیں خیال کہ اس بل کو لاگو کیا جائے گا۔ کویت کی حکومت انڈین شہریوں کے بارے میں کافی حساس ہے اور وہ انھیں یہاں سے جانے کے لیے نہیں کہے گی۔'


Summary: چین اور ایران کے مابین ایک معاہدہ طے پایا ہے جس کے بارے میں ابھی کوئی تفصیلی اعلان نہیں کیا گیا ہے تاہم کہا جا رہا ہے کہ دونوں ممالک کے مابین یہ معاہدہ اگلے 25 سالوں تک نافذالعمل رہے گا۔

’شیر اور ڈریگن' کے درمیان معاہدے سے ایرانی ناخوش کیوں

انھوں نے کہا تھا: 'اس صورتحال کے پیش نظر آزاد ممالک کو ایک دوسرے کے ساتھ زیادہ تعاون کرنا چاہیے۔ دونوں فریق آئندہ 25 سالوں تک ایران اور چین کے مابین ہونے والے اس اسٹریٹجک معاہدے پر سنجیدگی سے عمل کریں گے۔'

21 جون کو روحانی نے کابینہ کے ایک اجلاس میں کہا کہ یہ معاہدہ چین اور ایران دونوں کے لیے بنیادی انفرا سٹرکچر سے منسلک منصوبوں میں حصہ لینے کا ایک موقع ہے۔ روحانی نے کہا کہ انھوں نے چینی فریق کے ساتھ بات چیت کرنے اور اس بات چیت کا حتمی خاکہ تیار کرنے کی ذمہ داری وزیر خارجہ جواد ظریف کو سونپی ہے۔

ایرانی ماہر معاشیات علی اصغر زرگر نے ایران کی نیوز ایجنسی آئی ایل این اے کو ایک نیم سرکاری انٹرویو میں کہا تھا کہ ایران، چین اور روس کے مابین تیل سے متعلق کوئی بھی معاہدہ توانائی، سلامتی اور معاشی معاملات میں مددگار ثابت ہوگا۔

زرگر نے کہا: 'چین اپنی پالیسی کے تحت ان ممالک کا انتخاب کرتا ہے جو کسی دوسرے ملک کے زیر اثر نہیں ہیں۔ لہذا چین کو ایران سے آزادانہ طور پر مدد مل سکتی ہے۔ دوسری طرف چین نے بھی ہمارے کچھ منصوبوں میں حصہ لیا اور اس میں کوئی نوآبادیاتی لالچ نہیں ہے۔ لہذا اس معاہدے سے دونوں ممالک کو فائدہ ہو سکتا ہے۔ چین کو عراق میں ایران کی موجودگی سے بھی فائدہ حاصل ہو سکتا ہے۔'

زرگر کا کہنا ہے کہ اگر چین کو توانائی کے وسائل کی ضرورت ہے تو ایران کو ٹیکنالوجی اور سرمایہ کاری کی ضرورت ہے۔ لہذا یہ معاہدہ دونوں ممالک کے مفاد میں ہوگا۔

اخبار نے ایرانی پارلیمنٹ مجلس کے سپیکر محمد باقر قالیباف کے اس بیان کا حوالہ دیا ہے جس میں انھوں نے کہا تھا کہ 'ہم نے دیکھا ہے کہ کس طرح ٹرمپ انتظامیہ دوسرے ممالک کی آزادی اور حکمرانی میں مداخلت کرتی ہے۔ امریکہ نے ایران اور چین کے ساتھ بھی ایسا ہی کیا ہے۔ ہم اس کے گواہ رہے ہیں۔ اس لیے چین کے ساتھ علاقائی اور بین الاقوامی تعاون لازمی ہے۔ ہم اسے نظرانداز نہیں کرسکتے ہیں۔'

احمد پوچھتے ہیں کہ کیا ایرانی حکام نے امریکہ اور یورپ کو دھمکانے کے لیے چین کے ساتھ یہ معاہدہ کیا ہے تاکہ ایران پر پابندی لگانے والی پالیسیوں میں وہ نرمی لائیں۔

سوشل میڈیا صارفین نے گذشتہ 24 گھنٹوں میں 'ایران ناٹ فار سیل ناٹ فار رینٹ' یعنی ایران فروخت کے لیے یا کرائے پر دیے جانے کے لیے نہیں ہے ہیش ٹیگ ٹرینڈ کر رہا ہے اور اس کے تحت 17 ہزار بار ٹویٹ اور ری ٹویٹ کیا گیا ہے۔


Summary: وفاقی حکومت نے فیڈرل بورڈ آف ریونیو کی چیئرپرسن نوشین امجد کو فوری طور پر تبدیل کرنے کا حکمنامہ جاری کرتے ہوئے ان کی جگہ ایف بی آر کے بورڈ ممبر برائے کسٹمز پالیسی محمد جاوید غنی کو اس عہدے کا اضافی چارج سونپ دیا ہے۔

ایف بی آر: دو سال میں پانچواں چیئرمین، آخر حکومت کیا چاہتی ہے؟

وفاقی حکومت نے فیڈرل بورڈ آف ریونیو(ایف بی آر) کی چیئرپرسن نوشین امجد کو فوری طور پر تبدیل کرنے کا حکمنامہ جاری کرتے ہوئے ان کی جگہ ایف بی آر کے بورڈ ممبر برائے کسٹمز پالیسی محمد جاوید غنی کو اس عہدے کا اضافی چارج سونپ دیا ہے۔

لیکن معاشی امور پر رپورٹنگ کرنے والے صحافی شہباز رانا شبلی فراز کی اس بات سے متفق نہیں۔ وہ کہتے ہیں کہ جاوید غنی کی تعیناتی بھی مستقل بنیادوں پر نہیں ہوئی بلکہ انھیں چیئرمین ایف بی آر کا اضافی چارج دیا گیا ہے۔

بورڈ آف انویسٹمنٹ کے سابق چیئرمین ہارون شریف نے بی بی سی سے اس معاملے پر بات کرتے ہوئے کہا کہ حکومت اس معاملے میں کنفیوژن کا شکار ہے۔

وہ کہتے ہیں ’ایف بی آر کا سٹرکچر بہت پیچیدہ ہو چکا ہے اور پرائیویٹ سیکٹر کا ادارے پر اعتماد بہت کم ہو چکا ہے۔ اس کی بہت سی وجوہات میں سے ایک وجہ ادارے کی پالیسی میں تسلسل نہ ہونا ہے۔ کسی بھی کاروباری شخص کے لیے یہ منفی اشارہ ہے۔‘

بی بی سی سے گفتگو میں طویل عرصے تک ایف بی آر میں خدمات سرانجام دینے والے ایک سابق آفیسر نے چیئرمین کی بار بار تبدیلی کے حوالے سے کہا کہ ’حکومت کابینہ کی منگل کو ہونے والی میٹنگ تک انتظار کر سکتی تھی لیکن حکومت کو جلدی تھی اور سمری سرکولیشن سے جاری کی گئی۔‘

انھوں نے کہا ’مجھے لگتا ہے کہ یہ سب ایڈہاک بنیادوں پر چل رہا ہے یعنی جاوید غنی کو اضافی چارج دیا گیا ہے۔ یہی لگتا ہے کہ اس وقت حکومت کے ذہن میں ابھی کوئی نام تھا ہی نہیں۔‘

ایف بی آر کے سابق آفیسر نے یہ بھی کہا کہ حکومت ایف بی آر کی اہمیت پر زور دیتی ہے اور مسائل پر بات تو کرتی ہے لیکن ایک مناسب منتظم اس ادارے میں نہیں لگا پا رہی جو ایک مناسب مدت تک کام کرے۔

’یہ حکومت کے ڈیپارٹمنٹ یا ڈویژن نہیں کہ ایک سیکرٹری آیا اور دوسرا چلا گیا بس کام چلتا رہے گا۔ اس میں ادارے کے بارے میں علم، قوانین اور کام کی سمجھ و آگاہی ہونا ضروری ہے جو جلدی پیدا نہیں ہو سکتی۔ اگر آپ ایف بی آر کے اندر کا بندہ بھی لگائیں تو اسے بھی سمجھنے میں کچھ وقت لگتا ہے ۔پانچ چھ مہینوں میں تو وہ اپنے آپ کو اس لیول پر لے کر آتا ہے کہ وہ چیئرمین کے طور پر ایکٹ کرے پھر پالیسیاں بنتی ہیں اور ان پر عملدرآمد ہوتا ہے اس عہدے کے لیے دو سے تین سال ایک ہی شخصیت کی تعیناتی اہم ہوتی ہے۔‘

اپنی تجاویز دیتے ہوئے ہارون شریف نے کہا کہ حکومت کو ادارے میں ٹیکنالوجی کے حساب سے جدت لانا ہو گی۔ ٹیکس کی وصولی کا طریقہ کار ٹھیک کرنا ہوگا۔ ٹیکس محصولات کی پالیسی کامرس کی وزارت کو دے دی ہے جو کہ کمزور ادارہ ہے۔


Summary: بعض اوقات شدت پسند اپنے روایتی اہداف کو چھوڑتے ہوئے معاشی سرگرمیوں کے مختلف بڑے مراکز کو نشانہ بناتے ہیں۔ بہت سے لوگ یہ سوال پوچھ رہے ہیں کہ آخر معاشی مراکز پر حملہ آور ہونے کے پیچھے کیا وجوہات کارفرما ہوتی ہیں اور اس کے ذریعے کیا مقاصد حاصل کیے جاتے ہیں؟

کیا سٹاک مارکیٹ حملہ پاکستان، چین کے مفادات کو نقصان پہنچانے کے لیے کیا گیا؟

شدت پسندوں کی جانب سے مارچ 1993 میں ہونے والے ممبئی حملوں کے دوران اس بات کا خاص خیال رکھا گیا تھا کہ شہر میں موجود دیگر بہت سے اہداف کے ساتھ ساتھ ممبئی سٹاک ایکسچینج کی عمارت کو بھی نشانہ بنایا جائے۔

ماضی میں مختلف ممالک میں ہونے والے بہت سے دہشت گردانہ حملوں میں بھی حملہ آوروں کا ٹارگٹ معاشی سرگرمیوں کے مختلف بڑے مراکز رہے ہیں۔ بہت سے لوگ یہ سوال پوچھ رہے ہیں کہ آخر شدت پسند بعض اوقات اپنے روایتی اہداف کو پسِ پشت ڈالتے ہوئے معاشی مراکز پر حملہ آور کیوں ہوتے ہیں، ان کے پس پردہ مقاصد کیا ہوتے ہیں اور کیا ایسے حملے ملکی معیشت  کو سست روی کا شکار کر سکتے ہیں یا نہیں؟

سکیورٹی امور کے ماہر عامر رانا نے بی بی سی سے بات کرتے ہوئے کہا کہ کسی بھی ملک میں معاشی سرگرمیوں کے مراکز انتہائی مرکزی حیثیت کے حامل ہوتے ہیں اور ایسی جگہوں کو ٹارگٹ کرنے کا سب سے بنیادی مقصد کسی بھی گروہ کی جانب سے اپنے مقاصد اور نصب العین کی وسیع اور بین الاقوامی سطح پر تشہیر کرنا ہوتا ہے۔

تجزیہ نگار زاہد حسین بھی اس بات سے متفق ہیں، ان کا کہنا ہے کہ بڑے شہروں میں ہائی ویلیو ٹارگٹس کو نشانہ بنا کر بڑے پیمانے پر پبلیسٹی حاصل کی جاتی ہے۔ ’جب بڑے ٹارگٹس کو نشانہ بنایا جاتا ہے تو خبر بڑی بنتی ہے۔ اس قسم کی کارروائیوں میں بڑے اہداف کا چناؤ دراصل اپنے پروپیگنڈا کو دور تک پھیلانے کی کوشش ہوتی ہے۔‘

عامر رانا کہتے ہیں کہ اگر کوئی شدت پسندانہ کارروائی ملک کے کسی دور دراز چھوٹے شہر میں ہوتی ہے تو اس کو ملنے والی میڈیا کوریج اتنی نہیں ہو گی جتنی کسی بڑے شہر میں ہونے والی کارروائی کی، چاہے اس میں ہونے والا جانی اور مالی نقصان کم ہی کیوں نہ ہو۔

انھوں نے کہا جب عالمی میڈیا میں یہ رپورٹ ہو گا کہ پاکستان کی مرکزی سٹاک مارکیٹ پر حملہ ہوا ہے تو یہ بھی بتایا جائے گا کہ حملہ کرنے والے کون تھے اور ان کے اغراض و مقاصد کیا ہیں اور وہ کیا چاہتے ہیں۔

انھوں نے کہا کہ ترقی یافتہ ممالک میں چھوٹے کاروبار بینک کے پاس جاتے ہیں جبکہ بڑے کاروبار بازارِ حصص میں مگر بہت سے جنوب ایشیائی ممالک بشمول پاکستان اور دیگر ترقی پذیر ممالک میں صورتحال اس سے یکسر مختلف ہے۔

سکیورٹی امور پر نظر رکھنے والے ایک صحافی نے نام نہ ظاہر کرنے کی شرط پر بتایا کہ بڑے شہروں، اہم مقامات اور معاشی مراکز کو نشانہ بنانے کی ایک وجہ یہ بھی ہو سکتی ہے کہ کالعدم تنظیمیں ایسی کارروائیوں کے ذریعے ملک میں اور ملک سے باہر ہم خیال افراد کی توجہ اپنی جانب مبذول کروا سکیں اور ان سے مدد حاصل کر سکیں۔


Summary: آئندہ والے مالی سال میں 25 فیصد اضافی ٹیکس اکٹھا کرنے کا ہدف ایسے وقت میں مقرر کیا گیا ہے جب ملکی معیشت کورونا وائرس کے باعث پیدا ہونے والی معاشی سست روی کی وجہ سے بری طرح متاثر ہے۔

کورونا زدہ پاکستانی معیشت 25 فیصد اضافی ٹیکس کیسے حاصل کر پائے گی؟

تحریک انصاف کی وفاقی حکومت نے مالی سال 21-2020 کے بجٹ میں ٹیکسوں کا ہدف 4963 ارب روپے رکھا ہے۔ نئے مالی سال میں ٹیکس اکٹھا کرنے کا ہدف موجودہ مالی سال سے 25 فیصد زائد رکھا گیا ہے۔

حکومت نے اگلے مالی سال میں معیشت کے 2.1 فیصد کے اضافے سے بڑھنے کا ہدف مقرر کیا ہے تاہم اس کے مقابلے میں ٹیکس جمع کرنے کا ہدف 25 فیصد زائد رکھا ہے جبکہ افراط زر کا ہدف 6.50 فیصد رکھا ہے۔

ماہر معیشت ڈاکٹر فرخ سلیم نے کہتے ہیں کہ ٹیکسوں کے اکٹھا کرنے کا ہدف غیر حقیقی ہے ۔ ایک ایسی معیشت جس میں اضافے کی شرح کا ہدف 2.1 فیصد رکھا گیا ہے اس میں پچیس فیصد اضافی ٹیکس وصول کرنا کسی طور پر ممکن دکھائی نہیں دیتا۔

یاد رہے کہ مالی سال 20-2019 کے بجٹ کو پیش کرتے وقت حکومت نے 5500 ارب روپے ٹیکسوں کی وصولی کا ہدف مقرر کیا تھا تاہم اس ہدف کو کچھ ماہ بعد 5200 تک گرا دیا گیا۔ موجودہ سال کے شروع میں پاکستان نے آئی ایم ایف سے اس ہدف میں مزید کمی کا کہا اور اسے 4800 ارب کر دیا گیا جس کی بنیاد ی وجہ ملکی درآمدات میں کمی تھی جو ملکی خزانے میں کسٹم ڈیوٹی، ایکسائز ڈیوٹی اور دوسرے ٹیکسوں کی مد میں پیسہ جمع کرتی ہے۔

ایف بی آر کے ترجمان حامد عتیق سرور نے بتایا کہ 4900 ارب کا بجٹ اس لیے غیر حقیقی نہیں کیونکہ پاکستان موجودہ مالی سال میں 4700 ارب کا ٹیکس ہدف وصول کر سکتا تھا اگر کورونا وائرس کی وجہ سے معاشی صورتحال خراب نہ ہوتی۔

عتیق سرور کے مطابق اگر ملک میں ٹیکس وصولی کی اس استعداد کو دیکھا جائے تو یہ ہدف غیر حقیقی دکھائی نہیں دیتا تاہم ایف بی آر ترجمان نے بتایا کہ کورونا کے ملکی معیشت پر منفی اثرات اور اس کی وجہ ٹیکسوں کی وصولی کے امکان کو بھی نظر انداز نہیں کیا گیا۔ نئے مالی سال کی پہلی سہ ماہی میں چار سو ارب تک ٹیکسوں کی وصولی میں کمی کو مدنظر رکھ کر یہ ہدف دیا گیا ہے ۔ تاہم اگر کورونا کے اثرات پہلی سہ ماہی کے بعد بھی جاری رہتے ہیں اور اس کے نتیجے میں معیشت کو نقصان پہنچتا ہے تو مستقبل کے بارے میں ابھی حتمی طور پر کچھ نہیں کہا جا سکتا۔

اشفاق تولہ نے کہا نئے مالی سال کے بجٹ میں بھی ان ڈائریکٹ ٹیکسوں کا تناسب زیادہ ہے جس کی بنیادی وجہ تقریباً 40 فیصد ایسے شعبوں سے ڈائریکٹ ٹیکسوں کی وصولی میں ناکامی ہے جن میں  ٹیکس وصولی کی استعداد موجود ہے۔ ان کے مطابق ہول سیل اور ریٹیلرز اپنی استعداد سے بہت کم ڈائریکٹ ٹیکس ملکی خزانے میں جمع کراتے ہیں۔


Summary: حزبِ اختلاف کی مختلف جماعتوں کے رہنماؤں نے اتوار کو ایک مشترکہ اجلاس کے بعد موجودہ حکومت کی معاشی پالیسوں پر کڑی تنقید کرتے ہوئے مالی سال 21-2020 کے بجٹ کو مکمل طور مسترد کرنے کا اعلان کیا ہے۔

’عمران خان سے جان چھڑانے کے لیے تمام آئینی راستے استعمال کریں گے‘

حزبِ اختلاف کی مختلف جماعتوں کے رہنماؤں نے اتوار کو ایک مشترکہ اجلاس کے بعد موجودہ حکومت کی معاشی پالیسیوں پر کڑی تنقید کرتے ہوئے مالی سال 21-2020 کے بجٹ کو مکمل طور پر مسترد کرنے کا اعلان کیا ہے۔

اجلاس کے بعد حزب اختلاف کے رہنماؤں نے مشترکہ پریسں کانفرنس سے خطاب کرتے ہوئے کہا کہ جمہوری اور آئینی طریقے سے موجودہ حکومت کو واپس گھر بھیجنے کا بندوبست کیا جائے گا اور اس حوالے سے لائحہ عمل کُل جماعتی اپوزیشن کانفرنس کے دوران ترتیب دیا جائے۔

بلاول بھٹو کا کہنا تھا کہ ’اس بجٹ نے پورے پاکستان کو سیاسی جماعتوں کو اس حکومت کے خلاف متحد کر دیا۔ اس بجٹ میں عوام کو سہولت فراہم کرنے کی بجائے ان پر اور بوجھ ڈالا گیا ہے، جو سراسر ظلم ہے۔‘

اس موقع پر گفتگو کرتے ہوئے پاکستان مسلم لیگ نواز کے سینیئر رہنما خواجہ آصف نے کہا کہ ’وزیر اعظم عمران خان اس قوم کے لیے ایک بوجھ بن چکے ہیں، جتنی دیر وہ اس عہدے پر براجمان رہے گے وہ ہمیں مزید تباہی کی طرف لے جائیں گے، جلد چھٹکارا پانے کے بعد شاید یہ ممکن ہو کہ جو بچا کھچا پاکستان ہے ہم اس کو محفوظ بنا سکیں گے۔‘

خواجہ آصف نے ایک سوال کا جواب دیتے ہوئے کہا کہ ’ہم اس حکومت کو گھر بھیجنے کے لیے ہر طرح کا آئینی آپشن استعمال کریں گے۔ کسی قسم کا غیر آئینی راستہ استعمال نہیں کیا جائے گا۔ اس حوالے سے متحدہ اپوزیشن میں اتفاق رائے پیدا کرنے کی کوشش کی جائے گی، جو پہلے ہی کسی نہ کسی حد تک موجود ہے۔‘

انھوں نے کہا کہ ’اس وقت نئے مینڈیٹ کی ضرورت ہے۔ نیا مینڈیٹ ہماری مشکلات کو حل کر سکتا ہے۔ گذشتہ دو سال میں جو کچھ ہوا ہے اس کے بعد موجودہ سیٹ اپ کا تسلسل مزید مشکلات پیدا کر سکتا ہے۔‘

انھوں نے کہا کہ اپوزیشن نے اب تک بہت بہتر رول ادا کیا اور کورونا کے دوران خاص طور پر کوئی سیاست نہیں کی گئی مگر ایک دن بھی ہمارے وزیر اعظم نے اس بات کو سنجیدہ نہیں لیا۔

حزبِ اختلاف کی جماعتوں نے مالی سال 21-2020 کے بجٹ کو مکمل طور مسترد کرنے کا اعلان کیا ہے۔

خواجہ آصف کا کہنا تھا کہ حکومت کی اپنی صفوں میں بیدلی نظر آ رہی ہے اور ان کے اپنے اتحادی انھیں چھوڑتے جا رہے ہیں جو اس بات کی غمازی کرتا ہے کہ ان کا آخری وقت آن پہنچا ہے۔ ’حکومتی ادارے جس طرح اپوزیشن کو ٹارگٹ کرنے کے لیے استعمال کیے جا رہے ہیں اس سے ثابت ہوتا ہے کہ ایک بزدل حکمران اپنی انا کی تسکین کے لیے یہ سب کچھ کر رہا ہے۔‘


Summary: پاکستان میں وزیر اعظم عمران خان کی منظوری کے بعد پیٹرولیم مصنوعات کی قیمتوں میں 25 روپے فی لیٹر تک اضافہ کر دیا گیا ہے جو ملک کی تاریخ میں اب تک ہونے والا سب سے زیادہ اضافہ ہے۔

’حکومت نے پیٹرول مافیا کے سامنے ہتھیار ڈال دیے ہیں‘

پاکستان میں وزیر اعظم عمران خان کی منظوری کے بعد پیٹرولیم مصنوعات کی قیمتوں میں 25 روپے فی لیٹر تک اضافہ کردیا گیا ہے۔

وزارت خزانہ کی جانب سے جاری کردہ نوٹیفکیشن کے مطابق پیٹرول 25 روپے 58 پیسے فی لیٹر مہنگا کر دیا گیا ہے جس کے بعد پیٹرول کی نئی قیمت 100روپے 10پیسے فی لیٹر مقرر کی گئی ہے۔

حکومت کی جانب پیٹرولیم مصنوعات کی قیمتوں میں اضافے کا اعلان کرنا تھا کہ سوشل میڈیا پر حزب اختلاف کے سیاسی رہنماؤں سمیت صارفین کی بڑی تعداد نے حکومت کو پیٹرول کی قیمت میں ملکی تاریخ کا سب سے بڑا اضافہ قرار دیتے ہوئے سخت تنقید کا نشانہ بنایا ہے۔

پاکستان کی سیاسی جماعت مسلم لیگ ن کی صدر اور قائد حزب اختلاف میاں شہباز شریف نے ٹویٹ کرتے ہوئے لکھا کہ 'یہ مافیاز کی حکومت اور مافیاز کے لیے قائم حکومت جیت گئی ہے اور پاکستانی عوام ہار گئے ہیں۔ پیٹرولیم مصنوعات کی قیمتوں میں کمی کا بہت ہی معمولی فائدہ عوام کو پہنچایا گیا اور اس نیازی حکومت نے اب انھیں مہنگائی کے ایک اور طوفان میں جکڑ دیا ہے۔'

پاکستان انٹرنینمنٹ انڈسٹری کے معروف اداکار اور شو ہوسٹ فہد مصطفیٰ نے بھی اپنا ردعمل کچھ یوں دیا 'وزیر اعظم عمران خان صاحب میں جانتا ہوں کہ ملک چلانا کوئی آسان کام نہیں ہے لیکن آپ کو کیا ہوگیا ہے؟ جب آپ اپوزیشن میں تھے تو آپ ہمیں کہتے رہے کہ (یہ کوئی راکٹ سائنس نہیں ہے)۔ مجھے بتایئے کہ کیا میں نے آپ کو ووٹ ڈال کر درست فیصلہ کیا تھا؟'

جبکہ ایک ٹوئٹر صارف نے طنزیہ ٹویٹ کرتے ہوئے لکھا کہ 'یہ عمران خان کی شاندار چال ہے، آپ انھیں پسند کریں یا نا پسند کریں لیکن وہ واحد شخص ہیں جو ہمیں بچا سکتے ہیں۔بیوقوف اسے کبھی نہیں سمجھیں گے کہ انھوں نے پیٹرول کی قیمتیں بڑھا کر کورونا کی وبا کے دوران امرا کو گھروں میں رہنے پر مجبور کر دیا ہے۔ یہ پاکستان کے غریب عوام کے لیے کیا گیا ہے۔ ہمیں آپ سے پیار ہے عمران خان۔'

'عالمی منڈی میں گذشتہ ایک ماہ میں پیٹرولیم مصنوعات کی قیمتوں میں تیزی سے اضافہ ہوا ہے، ڈالر کے مقابلے میں پاکستانی روپے کی قدر میں بھی دو سے تین روپے گراوٹ آئی ہے اور اس صورتحال میں حکومت کے اعداد وشمار کے مطابق پیٹرول کی فی لیٹر قیمت میں 31.58 روپے کا اضافہ بنتا تھا لیکن حکومت نے اس میں 25.58 روپے کا اضافہ کیا ہے۔ جبکہ ڈیزل لی قیمت میں 24.31 روپے فی لیٹر اضافہ بنتا تھا لیکن حکومت نے اس میں 21.31 روپے اضافہ کیا۔'


Summary: انڈیا کے نقطہِ نگاہ سے یہ حل بغیر سنگین اقتصادی مضمرات کے ممکن نہیں ہے، خاص کر زوال پذیر اقتصادی ماحول میں۔ دوسری جانب چین کو کوئی خاص تشویش نہیں کیونکہ اس کی انڈیا میں برآمدات کل برآمدات کا صرف تین فیصد ہیں۔

کیا انڈیا چینی مصنوعات کا بائیکاٹ کرنے کا متحمل ہو سکتا ہے؟

ایک تو یہ کہ انڈیا کے لیے امریکہ کے بعد چین سب سے بڑا تجارتی شراکت دار ہے۔ اور دوسرے یہ کہ چینی درآمدات انڈیا کی کل درآمدات کا 12 فیصد بنتا ہے جن میں کیمیکل مصنوعات، گاڑیوں کے پرزے، الیکٹرانک مصنوعات اور ادویات وغیرہ شامل ہیں۔

انڈیا اور چین چند برسوں سے ایک دوسرے پر بہت زیادہ زیادہ انحصار کرنے لگے ہیں۔ مثال کے طور پر چینی سرمایہ انڈیا کی ٹیکنالوجی کی صنعت میں لگ رہا ہے، انڈیا کی 'زومیٹو'، 'پےٹم'، 'بِگ باسکٹ' اور 'اولا' جیسی نئی بننے والی ٹیک کمپنیوں میں 'علی بابا' اور 'ٹینسینٹ' جیسی چینی کمپنیاں ایک حکمتِ عملی کے تحت اربوں ڈالروں کی سرمایہ کاری کر رہے ہیں۔ ممبئی کے ایک تحقیقی ادارے 'گیٹ وے' کے مطابق اس طرح چینیوں نے اپنے آپ کو انڈیا کے سماجی، اقتصادی اور ٹیکنالوجی کے ماحول کا ایک ہمسفر بنا لیا ہے۔

اگرچہ چین نے انڈیا پر عالمی تجارتی تنظیم کے اصولوں کی خلاف ورزی کا الزام عائد کیا ہے، لیکن کچھ ہونے کے امکانات کم ہیں کیونکہ، ایم زیڈ ایم لیگل کے مینیجنگ پارٹنر ذوالفقار میمن کے بقول، 'اس بات کا کوئی متبادل نہیں ہے اگر کوئی ملک کسی تجارتی معاملے میں باہمی تصادم کو پیش کرے تو اس تنازع کے حل کا کوئی فورم نہیں ہے۔'

اس طریقہ سے انڈیا چاہے تو چین پر اپنا انحصار کم کر سکتا ہے اور خود انحصاری کے مطالبات پر توجہ بھی دے سکتا ہے۔ انڈیا کا چین سے تجارت میں خسارہ 50 ارب ڈالر کا ہے اور یہ ایک تنازع کے طور پر دونوں ملکوں میں کافی عرصے سے زیر بحث بھی ہے،  اور موجودہ کشیدگی انڈیا کو اس خسارے کو کم کرنے کا ایک موقعہ فراہم کرتی ہے۔

انڈیا کی ایک ریٹنگ ایجنسی 'اکویٹی' کی نئی تحقیق کے مطابق انڈیا کی اپنی صنعت چینی درآمدات کا زیادہ سے زیادہ 25 فیصد متبادل تیار کر سکتی ہے۔ اس سے درآمدات کی مد میں آٹھ ارب ڈالر سالانہ کی کمی ہو سکتی ہے۔

مثال کے طور دستکاریوں کی مد میں انڈیا نے سنہ 2020 میں 42 کروڑ ڈالر کی مصنوعات چین سے درآمد کیں جب کہ اپنے ملک سے اس مد میں چین کوئی خاص برآمدات نہیں کیں۔

انڈیا کے نقطہِ نگاہ سے یہ حل بغیر سنگین اقتصادی مضمرات کے ممکن نہیں ہے، خاص کر زوال پذیر اقتصادی ماحول میں۔ دوسری جانب چین کو کوئی خاص تشویش نہیں کیونکہ اس کی انڈیا میں برآمدات کل برآمدات کا صرف تین فیصد ہے۔

روزنامے کے مطابق یہ انڈیا کے لیے 'انتہائی خطرناک ہو سکتا ہے کہ وہ چین مخالف گروہوں کو رائے عامہ بھڑکانے کی اجازت دے اور اس طرح کشیدگی کو مزید گہرا کرے،' اور مشورہ دیا کہ اب توجہ اقتصادی بحالی کی جانب دی جانی چاہیے۔


Summary: بین الاقوامی تعاون اور معیشت کے محاذ پر چین کے لیے صدر شی جن پنگ کی یہ اہم حکمت عملی ہے۔ لیکن ناقدین کی رائے اس سے مختلف ہے۔ انھیں لگتا ہے کہ چین دنیا بھر کے ممالک پر اپنا اثر بڑھانے کے لیے قرض دینے والی سفارت کاری کا استعمال کر رہا ہے۔

کیا کورونا وائرس کی وبا سی پیک منصوبے کو بھی متاثر کر سکتی ہے؟

سنہ 2013 میں چینی صدر شی جن پنگ نے انفراسٹرکچر کی ترقی کے اس منصوبے کا آغاز کیا۔ اس کے تحت مشرقی ایشیا سے لے کر یورپ، افریقہ اور لاطینی امریکہ تک کے ترقیاتی اور سرمایہ کاری کے منصوبوں کی ایک پوری سیریز پر کام کیا جانا ہے۔

چین سے بڑے پیمانے پر قرض لینے والے بہت سے ممالک کو اب بہت سی مشکلات کا سامنا کرنا پڑ رہا ہے۔ اور ان میں سے بہت سے ممالک نے ایک ایک کر کے چین کو بتایا ہے کہ وہ اس قرض کو واپس کرنے کی حالت میں نہیں ہیں۔

در حقیقت چین کی حکمران قیادت میں اس منصوبے پر کبھی اتفاق رائے نہیں ہوا تھا۔ بہت سے لوگوں نے شی جن پنگ کی حکمت عملی اور سمجھداری پر سوال اٹھائے تھے۔ کچھ نے تو یہاں تک کہا کہ یہ ایک غیر ضروری خرچ ہے۔‘

دوسری طرف اگر چین اپنے قرض دہندگان پر ادائیگی کے لیے دباؤ ڈالتا ہے تو پھر اسے بین الاقوامی تنقید کا سامنا کرنا پڑ سکتا ہے۔ یہ تنقید اس طبقے سے زیادہ آئے گی جو پہلے ہی 'نیو سلک روڈ' منصوبے کو ’قرضوں کا جال‘ کہہ رہا ہے۔

ہاورڈ چانگ کہتے ہیں 'اہم بات یہ ہے کہ نیو سلک روڈ سے وابستہ ممالک پر قرضہ زیادہ تر امریکی ڈالر میں ہے۔ چین کے امریکہ کے ساتھ تجارتی جنگ میں الجھنے کی وجہ سے ڈالر کی قلت ہوسکتی ہے۔ اور اگر ترقی پذیر ممالک قرض ادا کرنے سے قاصر رہے تو شی جن پنگ کی طاقت ناقابل یقین حد تک کمزور ہو جائے گی۔

لیکن بین الاقوامی محاذ پر صدر شی جن پنگ ’ون بیلٹ، ون روڈ‘ منصوبے کو اپنی اہم معاشی اور سیاسی کامیابی سمجھتے ہیں۔ اس بات کا امکان کم ہی ہے کہ وہ اس وقت اس پروجیکٹ سے کنارہ کشی کریں گے۔

لیکن بین الاقوامی محاذ پر صدر شی جن پنگ 'ون بیلٹ، ون روڈ' منصوبے کو اپنی اہم معاشی اور سیاسی کامیابی سمجھتے ہیں۔ اس بات کا امکان کم ہی ہے کہ وہ اس وقت اس پروجیکٹ سے کنارہ کشی کریں گے

بی بی سی کی چائنیز سروس کے ایڈیٹر ہاؤرڈ ژانگ کا کہنا ہے کہ اس وبا کی وجہ سے چین اپنی حکمت عملی تبدیل کرسکتا ہے اور نسبتاً کامیاب منصوبوں پر اپنی توجہ بڑھا سکتا ہے۔


Summary: رواں مالی سال پاکستان کو غیر ملکی قرضوں کی ادائیگی نہیں کرنی پڑے گی جسے ایک سہولت قرار دیا جا رہا ہے۔ لیکن ماہرین کے مطابق اس کے منفی اثرات بھی ہوسکتے ہیں، جیسے ملک کی بین الاقوامی کریڈٹ ریٹنگ پر بُرا تاثر۔

پاکستان کے ذمے قرض کی واپسی مؤخر، ملک کے لیے کتنی سود مند

موجودہ سال 2020 میں پاکستان کو غیر ملکی قرضوں کی ادائیگی کے لیے ایک بڑی سہولت حاصل ہوئی ہے اور ڈیٹ سروس معطلی اقدام (ڈی ایس ایس آئی) کے تحت دو ارب 41 کروڑ ڈالر کے قرضوں کی ادائیگی کو ری شیڈول کر دیا گیا ہے۔

پاکستان کے سابق وزیر خزانہ اور ماہر معیشت ڈاکٹر حفیظ پاشا نے 2.4 ارب ڈالر کے قرض کی ادائیگی کی واپسی کے موخر پر تبصرہ کرتے ہوئے کہا کہ موجودہ حالات میں اس سے یقینی طور پر وقتی سہولت حاصل ہوئی ہے کہ ملک جو قرضوں کے بوجھ تلے دبا ہوا ہے وہ بیرونی ادائیگیوں میں فی الحال دقت کا سامنا نہیں کرے گا۔

یوسف کے مطابق اس وقت پاکستان میں کرونا کی وجہ سے معیشت جس تباہ حالی کو شکار ہے اور ملک کی جانب سے قرضوں کی ادائیگی میں جس دشواری کا سامنا ہے اس تناظر میں دیکھا جائے تو اسے ایک اچھی پیش رفت کہا جا سکتا ہے۔

ماہرین معیشت جہاں قرض کی ادائیگی کے مؤخر ہونے کو ایک اچھی پیش رفت قرار دیتے ہیں تو دوسری جانب انہوں نے اس کے منفی پہلو کو بھی مسترد نہیں کیا۔

ان کی بقول کسی ملک کا قرض کی ادائیگی کے لیے درخواست دینا اور اس کے نتیجے میں اس کا مؤخر ہونا ملک کی بین الاقوامی کریڈٹ ریٹنگ پر ایک برا تاثر چھوڑتا ہے جو لانگ ٹرم میں فنانسنگ حاصل کرنے میں رکاوٹ ڈال سکتا ہے۔

ڈاکٹر حفیظ پاشا نے اس سلسلے میں کہا قرض کی ادائیگی کے مؤخر ہونے کے مضمرات کو بھی نظر میں رکھنا چاہیے کیونکہ اس کا بین الاقوامی سطح پر یہ ایک منفی تاثر بنتا ہے کہ ملک کی معاشی حالت خراب ہے اور یہ قرض کی واپسی کے قابل نہیں ہے۔

اس تاثر کو لے کر بین الاقوامی کریڈٹ ریٹنگ ایجنسیاں ملک کی ریٹنگ کو منفی کر دیتی ہیں جس سے مستقبل میں فنانسنگ حاصل کرنے میں دشواری پیش آتی ہے۔

ڈاکٹر پاشا نے بتایا کہ منفی کریڈٹ ریٹنگ سے غیر ملکی کمرشل بینک قرض دینے میں ہچکچاتے ہیں تر دوسری جانب غیر ملکی مارکیٹ سے بانڈز کے ذریعے پیسے اکٹھا کرنا بھی مشکل ہوتا ہے کیونکہ بین الاقوامی سرمایہ کار قرض کی واپسی کی صلاحیت کم ہونے کی وجہ سے قرض دینے سے کتراتے ہیں۔

ڈاکٹر پاشا کے مطابق جی 20 کی جانب سے جب مختلف ملکوں کے قرضے ری شیڈول کرنے کو اعلان کیا گیا تو پاکستان بھی اس میں شامل تھا لیکن پاکستان کو چاڈ اور کانگو جیسے غریب افریقی ملکوں کے ساتھ ڈالا گیا حالانکہ پاکستان اپنے آپ کو مڈل انکم ملک قرار دیتا ہے۔

ایسی صورت حال کسی طور سے ملک کی بین الاقوامی کریڈٹ ریٹنگ کے لیے اچھی قرار نہیں دی جا سکتی۔

یوسف سعید نے اس سلسلے میں کہا کہ کریڈٹ ریٹنگ کا سب سے زیادہ منفی اثر کمرشل بینکوں اور بانڈز کے ذریعے رقم اکٹھی کرنے پر پڑتا ہے کہ ملک قرض واپسی کی صلاحیت نہیں رکھتا اس لیے اسے قرض نہیں دیا جائے گا۔


Summary: بلوچستان نے آئندہ مالی سال 21-2020 کے لیے 87 ارب 61 کروڑ روپے سے زائد کے خسارے کا بجٹ پیش کر دیا ہے۔ مالی مشکلات کے باعث وفاقی حکومت کی طرح بلوچستان کے سرکاری ملازمین کی تنخواہوں اور ریٹائرڈ ملازمین کی پینشن میں اضافہ نہیں کیا گیا ہے۔

بلوچستان: تاریخی خسارے کا بجٹ پیش، تنخواہوں اور پنشن میں اضافہ نہیں کیا گیا

بلوچستان حکومت نے مالی سال 2020-21 کے لیے 87 ارب 61 کروڑ روپے سے زائد کے تاریخی خسارے کا بجٹ پیش کر دیا ہے۔

بجٹ بلوچستان اسمبلی کے اجلاس میں وزیر خزانہ میر ظہور بلیدی نے پیش کیا جس کے دوران حزب اختلاف کی جماعتوں سے تعلق رکھنے والے اراکین اسمبلی نے بطور احتجاج واک آﺅٹ کیا۔

بجٹ کا مجموعی حجم 465 ارب 52کروڑ روپے ہے۔بجٹ میں وفاقی اور صوبائی محاصل سے آمدن کا تخمینہ 377 ارب روپے لگایا گیا ہے۔ بجٹ میں غیر ترقیاتی اخراجات کا تخمینہ 309 ارب جبکہ ترقیاتی اخراجات کا تخمینہ 118 ارب روپے ہے۔

آئندہ مالی سال کے دوران بلوچستان حکومت کو 87 ارب 61 کروڑ روپے کے خسارے کا سامنا کرنا پڑے گا جو کہ بلوچستان کی تاریخ میں کسی بھی بجٹ کا سب سے بڑا خسارہ ہے۔

بجٹ میں تعلیم کی مد میں 71 ارب روپے کی رقم مختص کی گئی ہے جو کہ رواں سال کے مقابلے میں نو ارب روپے زیادہ ہیں تاہم شعبہ تعلیم کے بجٹ میں سب سے بڑا حصہ محکمہ تعلیم کے ملازمین کی تنخواہوں کا ہے۔

تعلیم کے بعد امن و امان وہ شعبہ ہے جس کے لیے زیادہ رقم مختص کی گئی ہے۔ امان و امان کے لیے آئندہ مالی سال کے بجٹ میں 44 ارب روپے رکھے گئے ہیں۔

کورونا کے باعث صحت کے بجٹ میں اضافہ کرتے ہوئے اس شعبے کے غیر ترقیاتی اخراجات کے لیے 31 ارب روپے رکھے گئے ہیں۔

وزیر خزانہ نے کہا کہ رواں مالی سال کے مقابلے میں صحت کے آئندہ مالی سال کے غیر ترقیاتی اخراجات میں 32 فیصد کا اضافہ کیا گیا ہے جبکہ اس شعبے کے ترقیاتی اخراجات کے لیے سات ارب روپے مختص کیے گئے ہیں۔

پہلی مرتبہ بلوچستان میں ایمرجنسی ایئر ایمبولینس شروع کرنے کا منصوبہ بھی بنایا گیا ہے۔

وزیر خزانہ نے بتایا کہ ایئر ایمبولینس کی خریداری کے لیے مالی سال 2020-2021 میں 2.5 ارب روپے مختص کیے گئے ہیں۔

بجٹ میں سماجی تحفظ کے شعبوں اور ان کی ترقی کے لیے 11 ارب روپے، ضلعی ترقیاتی پروگرام کے لیے پانچ ارب روپے، کھیل، ثقافت اور مذہبی امور کے لیے تین ارب 10 کروڑ روپے مختص کیے گئے ہیں۔

بلوچستان میں بے روزگاری ایک بہت بڑا مسئلہ ہے، بجٹ میں اس مسئلے سے نمٹنے کے لیے نئی سرکاری آسامیاں رکھی گئی ہیں لیکن ان کی تعداد بہت زیادہ نہیں بلکہ صرف 6840 ہے۔

مالی مشکلات کے باعث ملازمین کی تنخواہوں اور پینشن میں اضافہ نہیں کیا گیا تاہم کورونا کی صورتحال کے باعث طبی عملے کے لیے فوری طور پر دو بنیادی تنخواہوں کے مساوی ہیلتھ رسک الاﺅنس دینے کا اعلان کیا گیا ہے۔

اس کے علاوہ مختلف کیٹیگریز کے ڈاکٹرز، نرسز اور پیرامیڈیکل اسٹاف کے لیے ہیلتھ پروفیشنل الاﺅنس کا بھی اعلان کیا گیا ہے۔


Summary: عالمی ادارے بتا رہے ہیں کہ خدارا سمجھ جائیے کورونا آپ پر حاوی ہو رہا ہے کچھ کیجیے اور ہم ہیں کہ بضد کہ ابھی وہ تعداد نہیں جو ہم سوچ رہے ہیں۔ پڑھیے عاصمہ شیرازی کا کالم۔

خود کو تباہ کر لیا اور ملال بھی نہیں‘

کورونا کے اعداد و شمار بتانے والی مشین بتا رہی ہے کہ ابھی جتنا اندازہ تھا اتنا نقصان نہیں ہوا۔ پھر یہی مشین دکھا رہی ہے کہ اندازہ تھا کہ اتنا نقصان ہو گا۔۔۔ مشین کے سینے میں دل کہاں، مشین تو مشین ہے، نہ سانس لیتی ہے نہ جذبات ہیں نہ احساسات، نہ ہی خدشات۔

مشین تو مشین ہے یہ کہاں جانتی ہے کہ اُس کے تخمینیے اور اندازے بس سکور کارڈ پر بدلتا نمبر نہیں بلکہ چلتے پھرتے جاندار ہیں۔ ’ریوڑ کی مدافعت‘ کا راہنما اصول کب سمجھنے دیتا ہے کہ انسان اور جانور میں کیا فرق ہے۔

اس نظریے نے وبا کے دنوں میں جنم لیا ہے کہ جب آپ کے پاس کسی بھی وبا یا صورتحال سے نمٹنے کا نظام موجود نہ ہو تو اُس نظام کے سامنے سرنگوں ہو جائیں، شکست تسلیم کر لیں اور خود کو صورتحال کے حوالے کر دیں۔

پاکستان میں کورونا نے جو کرنا تھا سو کرنا تھا مگر جو ہم نے خود کے ساتھ کر لیا تو جون ایلیا کا یہ شعر  ہر دوسرے لمحے لبوں پر آتا ہے کہ۔۔۔

جس ’ہرڈ امیونٹی‘ پر عملدرآمد ہم نے کیا ہے اس کے نتیجے میں 10، 20 یا 30 ہزار اموات بھی کافی نہیں مگر کیا آپ کے لیے یہ سکور کافی ہے؟

کیا ہم نے سوچا کہ اگست میں جب کورونا کے متاثرین کی تعداد لاکھوں میں ہو گی تو پیش کیے جانے والے بجٹ کی حیثیت کیا ہو گی؟

جناب! ملک کی معیشت کی زبوں حالی اور ملکی سالمیت اب کورونا کے رحم و کرم پر ہے۔ لاک ڈاؤن نہ کر کے غریبوں کی فلاح کا منصوبہ کیا ہوا جب آپ کو دوبارہ لاک ڈاؤن کی جانب ہی بڑھنا پڑ رہا ہے۔

تب میں فرق یہ تھا کہ لاشیں زیادہ نہیں تھیں اور اب میں فرق یہ ہے کہ کئی قیمتی جانوں کے زیاں کے بعد یہ فیصلہ ہو گا۔ بہر حال۔۔۔ خود کو تباہ کر لیا اور ملال بھی نہیں۔

غیر سیاسی مگر سیاسی قوتوں کو تمام سیاسی جماعتوں کے ساتھ مل کر ایک لائحہ عمل اختیار کرنا ہو گا تاہم یہ فیصلہ بھی ابھی ضروری ہے کہ نمائندہ سیاسی جماعتیں مقتدر ہوں اور فیصلے صرف عوامی طاقت کے ذریعے طے پائیں۔


Summary: پاکستان میں کورونا کے بڑھتے مریضوں، حکومتی بجٹ سے لے کر ملک میں فصلوں پر ٹڈی دل کے حملوں سے متعلق اہم واقعات کی تصویری جھلکیاں۔

گذشتہ ہفتے کا پاکستان: تصاویر میں

پاکستان کی حکمران جماعت تحریک انصاف نے 12 جون کو مالی سال 2020-21 کا سالانہ بجٹ پیش کیا جو 34 کھرب 37 ارب خسارے کا بجٹ ہے۔ وفاقی وزیرِ صنعت و پیداوار حماد اظہر نے بجٹ تجاویز پیش کیں جس میں کوئی نیا ٹیکس نہیں لگایا گیا تاہم سرکاری ملازمین کی تنخواہوں میں اضافہ بھی نہیں کیا گیا ہے۔

پاکستان کے شہر راولپنڈی میں 12 جون کی شب کنٹونمنٹ کے علاقے صدر میں دھماکے کے نتیجے میں کم سے کم ایک شخص ہلاک جبکہ 10 زخمی ہوئے۔ مقامی تھانہ کینٹ کی پولیس کے مطابق آتش گیر مواد ایک موٹر سائیکل میں چھپایا گیا تھا اور اسے صدر میں ہاتھی چوک کے قریب بازار میں کھڑا کیا گیا تھا۔

خون عطیہ کرنے کے عالمی دن کے موقع پر تھلیسمیا کے شکار بچوں کو خون لگایا جا رہا ہے۔ کورونا وائرس کی وبا پھیلنے کے نتیجے میں پاکستان کے مختلف شہروں میں موجود تھیلیسیمیا بلڈ بینک میں خون کا عطیہ کرنے والوں کی شدید کمی ہوگئی ہے۔

پاکستان میں کورونا وائرس کی وبا کے باعث متاثرین اور ہلاکتوں میں روزانہ کی بنیاد پر اضافہ ہو رہا ہے اور ملک میں 14 جون تک کورونا متاثرین کی تعداد ایک لاکھ 39 ہزار سے تجاوز کر چکی ہے جبکہ ہلاکتوں کی تعداد 2632 ہے۔ متاثرین کی تعداد میں صوبہ پنجاب سرفہرست ہے۔

پاکستان کے صوبہ سندھ کہ شہر حیدر آباد میں ڈاکٹرز اور طبی عملہ حکومت کی جانب سے کورونا وبا کے پیش نظر مناسب سہولیات اور حفاظتی کٹس مہیا نہ کرنے کے خلاف 11 جون کو احتجاج کر رہا ہے۔ پاکستان میں صوبہ سندھ دوسرا سب سے زیادہ متاثرہ صوبہ قرار دیا گیا ہے۔

پاکستان کے دارالحکومت اسلام آباد میں کورونا کے مریضوں کی تعداد میں تیزی سے اضافہ ہو رہا ہے جس کے بعد ضلعی انتظامیہ نے اسلام آباد کی تجارتی مرکز جی نائن کراچی کمپنی سمیت متعدد علاقوں کو سیل کر دیا ہے۔ اس تصویر میں سیکورٹی اہلکار سیکٹر جی نائن کو سیک کیے جانے کے بعد ڈیوٹی دے رہے ہیں۔

پاکستان میں ٹڈی دل کے فصلوں پر حملے جاری ہے، جبکہ وفاقی و صوبائی حکومتوں کے ساتھ ساتھ محکمہ قدرتی آفات نے اس کے تدارک کے لیے ملک بھر میں آپریشن کا سلسلہ شروع کیا ہوا ہے۔ ٹڈی دل کے حالیہ حملے صوبہ بلوچستان میں فصلوں پر جاری ہیں۔ مذکورہ تصویر میں آپ ٹڈل دل کے جھنڈ کو کوئٹہ کے نواح میں دیکھ سکتے ہیں۔

پاکستان کے وزیر اعظم عمران خان نے 13 جون کو پنجاب میں کورونا کے بڑھتے مریضوں کے بعد لاک ڈاؤن کرنے کے جائزہ اجلاس کی سربراہی کرتے ہوئے عوام سے حفاظتی ضابطہ کار اور عوامی مقامات پر ماسک کے استعمال پر سختی سے عمل کروانے کا کہا ہے۔ وزیر اعظم نے مکمل لاک ڈاؤن کی تجویز کو رد کیا۔


Summary: کیا برطانیہ سمیت دنیا بھر میں رات کی رونقیں سماجی فاصلے کے قواعد کے مطابق بحال ہو سکتی ہیں؟ کووڈ 19 سے محفوظ رات کی رنگینیاں کس طرح کی ہوں گی؟

کورونا وائرس کی وبا کے بعد مستقبل کی نائٹ لائف کیسی ہو سکتی ہے؟

لیکن کیا برطانیہ میں رات کی رونقیں سماجی فاصلے کے قواعد کے مطابق بحال ہو سکتی ہیں؟ اور کووڈ 19 سے محفوظ رات کی رنگینیاں کس طرح کی ہوں گی؟

الیکس کا کہنا ہے کہ کلبوں کو ہر شام کو ایک ایسے پروگرام کی طرح دیکھنا ہو گا جس میں ڈی جے یا بینڈ آئے اور داخلے کے لیے فیس مقرر ہو۔

برطانوی علاقے سینٹ البانس میں ’دی بوٹ‘ کے نام سے چلنے والے شراب خانے کے شان ہیوز کہتے ہیں کہ ہم عام طور پر یہاں 70 کے لگ بھگ لوگوں کو داخل ہونے کی اجازت دے سکتے ہیں لیکن دو میٹر کے سماجی فاصلے کے نفاذ کے لیے جب ہم نے نقشہ سازی کی تو ہم لگ بھگ صرف پانچ افراد کو آنے دے سکتے ہیں۔

لیکن شام کی معیشت کو کھولنے کی کوشش میں برطانیہ تنہا نہیں ہے۔ برطانیہ، امریکہ، آسٹریلیا، برازیل، ہالینڈ اور جرمنی سمیت دنیا بھر سے رات کی معیشت کے لیے 40 کے قریب مشیروں نے ممکنہ حل ڈھونڈنے کے لیے ایک واٹس ایپ گروپ میں شمولیت اختیار کی ہے۔

جرمنی نے 15 مئی سے ایسی جگہوں کو کھولنے کی اجازت دی ہے جس سے متصل باہر کھلی جگہیں دستیاب ہیں۔ یہ کھانے کے ساتھ بیئر گارڈن کے طور پر چل رہے تھے۔ تاہم رقص پر پابندی عائد کر دی گئی ہے اور کاروبار بند کرنے کا وقت رات دس  بجے مقرر کیا گیا ہے۔

اٹلی اور فرانس کی طرح ہالینڈ نے بھی بارز کھول دی ہیں لیکن اندر 30 کسٹمرز سے زیادہ نہیں جا سکتے۔ اٹلی میں میزوں کے درمیان پلاسٹک کی سکرینز لگائی گئی ہیں۔

سوئٹزرلینڈ نے چھ جون کو رات کی رونقیں بحال کیں، اگرچہ آنے والوں کی تعداد کی حد مقرر ہے اور اس وبا کا پھیلاؤ روکنے کے لیے صارفین کی تفصیلات ریکارڈ کرنا ضروری قرار دیا گیا ہے۔

اس کے بعد ان کی کلائی سے اُن کا درجہ حرارت لیا جاتا ہے اور ان  کا نام، فون نمبر اور پاسپورٹ نمبر ایک فارم میں درج کیا جاتا ہے۔

برطانیہ کی صنعت کے لیے اہم سوال صرف یہ نہیں ہے کہ حالات معمول کی طرف جانے پر یہ مقامات کس طرح کے دکھائی دیں گے، اہم بات یہ بھی ہے کہ سماجی فاصلوں کو برقرار رکھتے ہوئے کتنے لوگ ان کا رُخ کر سکیں گے۔

بہت سے لوگوں کے لیے فیصلہ کن بات یہ ہو گی کہ سماجی فاصلے کے لیے دو میٹر کی دوری اختیار کرنے کا اصول ان مقامات میں داخل ہونے کے بعد کس طرح نافذ کیا جائے گا۔

یہاں موسیقی کے سربراہ رواری فریو کا کہنا ہے کہ ہم نے سماجی فاصلے کے نفاذ پر کام کیا اور یہ دیکھنے کی کوشش کی کہ ہم کتنے لوگوں کو اندر داخل کروا سکتے ہیں مگر ان کوششوں کا کوئی فائدہ نہیں ہوا۔

موجودہ حالات کے مدِنظر فی الحال یہ واضح ہے کہ کورونا وائرس سے پہلے جیسی رات کی رونقوں کی واپسی میں ابھی کچھ وقت لگے گا۔


Summary: یوں تو ہر سال ہی نئے بجٹ میں محصولاتی آمدنی میں اضافے، ادائیگیوں کے توازن میں بہتری اور بجٹ خسارے کو کم کرنے کرنے پر توجہ مرکوز رہتی ہے، مگر اس بار کورونا وائرس ایک نئے ہیڈ کے طور پر بجٹ میں سامنے آیا۔ ماہرین کہتے ہیں اس بہانے ہی سہی مگر صحت کا بجٹ کچھ بڑھایا گیا ہے۔ مگر یہ اب بھی بہت کم ہے۔

آئندہ مالی سال کا بجٹ: ’توقع تھی کہ اہم فیصلے کیے جائیں گے مگر ایسا نہیں ہوا‘

بجٹ میں حکومت نے نئے ٹیکسز تو نہیں لگائے مگر اسی دوران حکومت آئندہ مالی سال کے لیے 27 فیصد ایف بی آر ریونیو جمع کرنے کا ٹارگٹ بھی طے کر رہی ہے جو کہ ماہرین کے مطابق عملی طور پر ممکن نہیں نظر آتا۔

جہاں ایک جانب حزب اختلاف نے بجٹ پر عدم اطمینان کا اظہار کیا ہے تو دوسری جانب کئی ماہرین کا بھی ماننا ہے کہ حکومت سے معیشت میں بہتری کے لیے مثبت اقدامات اور ایک ریلیف بجٹ کی جو توقع کی جا رہی تھی، اس ضمن میں کوئی بڑا اعلان نہیں کیا گیا ہے۔

ماہرین کے خیال میں حکومت کی توجہ تعمیرات اور سیاحت پر رہی ہے۔ نئے ٹیکس کا اعلان تو نہیں کیا مگر بعض شعبوں میں ٹیکس بڑھایا گیا ہے۔

وہ کہتے ہیں حکومت نے اس سے پہلے دو بار منی بجٹ دیا۔ آج یہ تمام معاشی خسارے کی ذمہ داری کورونا وائرس پر ڈال رہی ہے مگر مارچ تک تو کورونا وائرس کے اثرات پاکستانی معیشت پر نہیں پڑے تھے۔

'حماد اظہر نے ٹیکس ریونیو میں 900 ارب کے شارٹ فال کی وجہ کورونا وائرس کو قرار دیا ہے جو کہ ممکن ہی نہیں ہے کیونکہ مارچ تک تو یہ تین ٹریلین روپے اکٹھے کر چکے تھے۔ اس لحاظ سے تو انھیں 4.2 پر کلوز کرنا تھا۔ مگر حقیقت یہ ہے کہ موجودہ حکومت کی کریڈیبلٹی اور ان کے اعداد و شمار پر اب کوئی اعتبار نہیں رہا، نہ ہی منصوبہ بندی کے اعداد وشمار پر اور نہ ہی ان کی کارکردگی کی حوالے سے۔'

'موجودہ صورتحال میں کورونا کے علاوہ ٹڈل دل کا سامنا ہے۔ نہ فنانس کمیٹی کو آن بورڈ لیا گیا اور نہ ہی بجٹ پرکوئی بحث ہوئی، یہ کوئی بجٹ نہیں بلکہ اکاؤنٹنگ ایکسرسائز ہے۔ موجودہ حکومت نے 18 ماہ میں جتنے قرض لیے، اتنے کسی حکومت نے نہیں لیے تھے، حکومت اس وقت لوگوں کو روزگار دینے کے بجائے بیروزگار کررہی ہے۔'

پاکستان کا نیا بجٹ ایسے وقت میں پیش کیا جا رہا ہے جب پاکستان میں کورونا وائرس کی وجہ سے سوا لاکھ سے زیادہ لوگ متاثر ہو چکے ہیں جبکہ ملکی معیشت لاک ڈاؤن کے باعث شدید دباؤ کی شکار ہے۔ گذشتہ سال کے مقابلے رواں مالی سال دفاعی بجٹ میں 11 اعشاریہ آٹھ فیصد کا اضافہ کیا گیا ہے، تاہم گذشتہ برس پیش کیے جانے والے ترمیمی بجٹ میں یہ 61 ارب کا اضافہ ہے۔


Summary: پاکستان کا نیا بجٹ ایسے وقت میں پیش کیا جا رہا ہے جب پاکستان میں کورونا وائرس کی وجہ سے سوا لاکھ سے زیادہ لوگ متاثر ہو چکے ہیں جبکہ ملکی معیشت لاک ڈاؤن کے باعث شدید دباؤ کی شکار ہے۔ گذشتہ سال کے مقابلے رواں مالی سال دفاعی بجٹ میں 11 اعشاریہ آٹھ فیصد کا اضافہ کیا گیا ہے، تاہم گذشتہ برس پیش کیے جانے والے ترمیمی بجٹ میں یہ 61 ارب کا اضافہ ہے۔

دفاعی بجٹ میں % 11.8 کا اضافہ، ’تنخواہوں میں کوئی اضافہ نہیں‘

پاکستان میں آج تحریک انصاف کے دورِ حکومت کا دوسرا سالانہ بجٹ پیش کیا گیا ہے جو 34 کھرب 37 ارب خسارے کا بجٹ ہے۔

وفاقی وزیرِ صنعت و پیداوار حماد اظہر نے بجٹ تجاویز پیش کیں جس میں کوئی نیا ٹیکس نہیں لگایا گیا تاہم سرکاری ملازمین کی تنخواہوں میں اضافہ بھی نہیں کیا گیا ہے۔

پینشن کی مد میں 470 ارب روپے رکھنے کی تجویز دی گئی ہے جو گذشتہ برس پیش کیے جانے والے ترمیمی بجٹ میں رکھی گئی رقم میں ایک اعشاریہ تین فیصد کا اضافہ ہے۔

گذشتہ سال بجٹ میں احساس پروگرام کے لیے 187 ارب روپے رکھے گئے تھے جسے بڑھا کر 208 ارب روپے کر دیا گیا ہے جس میں سماجی تحفظ کے دیگر پروگرام جیسے بینظیر انکم سپورٹ پروگرام، پاکستان بیت المال اور دیگر محکمے شامل ہیں۔

گذشتہ برس ابتدا میں پیش کیے جانے والا دفاعی بجٹ 11 کھرب 52 ارب کا تھا جس میں اسی برس بعد میں ترمیم کر کے اسے 12 کھرب 27 ارب کر دیا گیا تھا۔

اس طرح سال 20-2019 میں ابتدائی بجٹ میں مختص رقم میں یہ 11 اعشاریہ آٹھ فیصد کا اضافہ ہے۔

وفاقی وزیر نے کہا کہ حکومت نے کورونا اور دیگر آفات کی وجہ سے انسانی زندگی پر ہونے والے منفی اثرات کو زائل کرنے اور معیار زندگی کو بہتر بنانے کے لیے خصوصی ترقیاتی پروگرام وضع کیا ہے جس کے لیے 70 ارب روپے مختص کیے گئے ہیں۔

ان کا مزید کہنا تھا کہ کورونا وائرس کی وجہ سے مالی بحران کو مدنظر رکھتے ہوئے  پی ایس ڈی پی میں مںصوبوں کی لاگت میں اضافے سے بچنے کے لیے جاری منصوبوں کے لیے 73 فیصد اور نئے مںصوبوں کے لیے 27 فیصد رقم مختص کی گی ہے۔

بجٹ دستاویزات کے مطابق درآمدی سگریٹس، الیکٹرانک سگریٹس، بیڑی، سگارز اور تمباکو کی دیگر اشیا پرعائد ایف ای ڈی میں 35 فیصد اضافہ کیا گیا ہے۔

انھوں نے کہا کہ کورونا کی وبا سے قبل معاشی ترقی کی شرح تین فیصد سے بڑھنے کی امید تھی تاہم مالی سال 20-2019 میں جی ڈی پی کی شرح نمو منفی 0.4 فیصد رہی ہے۔

ان کا کہنا تھا کہ رواں مالی سال میں زرعی شعبے میں ترقی کی شرح 2.67 فیصد رہی جبکہ صنعتی شعبہ متاثر ہوا اور اس میں ترقی کی شرح منفی 2.64 رہی ہے جبکہ خدمات کے شعبے میں یہ شرح منفی 3.4 فیصد ہے۔

وفاقی حکومت کا دعویٰ ہے کہ ان کی جانب سے آج پیش کیے جانے والے بجٹ میں کوئی نیا ٹیکس نہیں لگایا جا رہا ہے۔


Summary: لاک ڈاؤن کی وجہ سے جب ملک کی معاشی سرگرمیاں رک گئیں تو اس کا براہ راست اثر پیداوار، خدمات اور زراعت کے شعبوں میں کام کرنے والے افراد اور اداروں پر ہوا جس کا نتیجہ ملک کی مجموعی قومی پیداوار کے منفی ہونے کی صورت میں بر آمد ہوا۔

70 سال میں پہلی دفعہ قومی پیداوار منفی، عوام کیسے متاثر ہوں گے؟

فائبر تیار کرنے والا پلانٹ مینوفیکچرنگ یعنی پیداوار کا شعبہ ہے اور ریئل اسٹیٹ اور آن لائن پبلک ٹرانسپورٹ سروسز یعنی خدمات کے شعبے میں کام کرنے والے ادارے ہیں۔ لاک ڈاؤن کی وجہ سے ان شعبوں میں جب کام رک گیا تو اس کا براہ راست اثر پاکستان کی مجموعی قومی پیداوار پر ہوا جسے جی ڈی پی کہا جاتا ہے۔

لاک ڈاؤن کی وجہ سے جب ملک کی معاشی سرگرمیاں رک گئیں تو اس کا براہ راست اثر ان تینوں شعبوں میں کام کرنے والے افراد اور اداروں پر ہوا جس کا نتیجہ ملک کی مجموعی قومی پیداوار کے منفی ہونے کی صورت میں بر آمد ہوا۔ پاکستان کی نیشنل اکاؤنٹس کمیٹی کے مطابق موجودہ مالی سال میں مجموعی قومی پیداوار کی شرح منفی 0.38 فیصد رے گی۔

مجموعی قومی پیداوار کی منفی شرح کی وجوہات پر بات کرتے ہوئے سابق وزیر خزانہ عبدالحفیظ پاشا نے کہا کہ لاک ڈاؤن کی وجہ سے پیداواری عمل کی بندش اس کی سب سے بڑی وجہ ہے اور اس کی ایک نمایاں مثال برآمدی شعبہ ہے جب اپریل کے مہینے میں ملک کی برآمدات 50 فیصد تک گر گئیں۔

ان کے مطابق ملک میں صنعتی شعبہ بند پڑا ہوا تھا اور امریکہ اور یورپ کی منڈیاں لاک ڈاؤن کی وجہ سے کچھ بھی درآمد نہیں کر رہیں جس کا براہ راست اثر اُس ایک عام فرد پر پڑتا ہے جو برآمد ہونے والی مصنوعات کی تیاری کے کسی کارخانے میں کام کرتا ہے۔

ڈاکٹر قیصر بنگالی نے رواں مالی سال میں جی ڈی پی کے منفی ہونے کو جائز قرار دیتے ہوئے کہا کہ جب ملک کی پوری معیشت کا پہیہ رک چکا ہے اور کورونا وائرس کی وجہ سے پیداوار اور خدمات کے شعبوں میں کام بند ہوا تو اس کا براہ راست اثر ملک کی مجموعی قومی پیداوار پر ہوا۔

ملک کی مجموعی قومی پیداوار میں کمی کا براہ راست اثر ایک عام فرد پر پڑتا ہے کیونکہ مجموعی قومی پیداوار میں کمی اس وقت دیکھنے میں آتی ہے جب ملک کے صنعتی، زرعی اور خدمات انجام دینے والے اداروں میں کام کی رفتار سست روی کا شکار ہوتی ہے یا ان میں کام بند ہو جاتا ہے۔

ڈاکٹر پاشا نے بتایا پاکستان میں چھ کروڑ افراد پر مشتمل ورک فورس ہے جس میں سے کورونا وائرس سے پہلے 50 لاکھ افراد بیروزگار تھے جو مجموعی ورک فورس کا تقریباً چھ سے سات فیصد بنتے ہیں۔ ان کا کہنا تھا کہ لاک ڈاؤن کی وجہ سے جب کاروبار ٹھپ ہوگئے اور معاشی سرگرمیاں کو بریک لگ گیا تو اس سے بیروزگاری مزید بڑھ گئی ہے۔


Summary: مشیر خزانہ ڈاکٹر عبدالحفیظ شیخ کا کہنا تھا کہ رواں مالی سال میں زرعی شعبے میں ترقی کی شرح 2.67 فیصد رہی جبکہ صنعتی شعبہ متاثر ہوا اور اس میں ترقی کی شرح منفی 2.64 رہی ہے جبکہ خدمات کے شعبے میں یہ شرح منفی 3.4 فیصد ہے۔

’تین فیصد کی امید تھی، جی ڈی پی کی شرح نمو منفی 0.4 فیصد رہی‘

پاکستان کے وزیر اعظم عمران خان کے مشیر خزانہ ڈاکٹر عبدالحفیظ شیخ نے کہا کہ کورونا کی وبا سے قبل معاشی ترقی کی شرح تین فیصد سے بڑھنے کی امید تھی تاہم مالی سال 20-2019 میں جی ڈی پی کی شرح نمو منفی 0.4 فیصد رہی ہے۔

ڈاکٹر عبدالحفیظ شیخ نے کہا کہ کورونا کی وبا کے بارے مں کوئی بھی چیز یقین سے کہنا مشکل ہے کیونکہ دنیا اس پر مختلف طریقوں سے اندازے لگارہی ہے کہ کس چیز پر کتنا اثر ہوا لیکن اس میں کوئی شک نہیں کہ ہمارے پورے ملک کی آمدنی 0.4 فیصد کم ہوگئی حالانکہ ہم سمجھ رہے تھے کہ آمدنی 3 فیصد بڑھے گی، تو اس کا مطلب ہے کہ ہمیں قومی آمدن میں 3 سے ساڑھے 3 فیصد نقصان دیکھنا پڑا۔

ڈاکٹر عبدالحفیظ نے کہا کہ کورونا وائرس اور لاک ڈاؤن کی وجہ سے ٹرانسپورٹ، ریلوے اور ایئر ٹرانسپورٹ بند رہی تو اس میں منفی ترقی ہوئی اور یہ شرح منفی 7.1 ہے۔

پاکستان تحریک انصاف کی حکومت کی کاوشوں کا ذکر کرتے ہوئے عبدالحفیظ شیخ کا کہنا تھا کہ اس سلسلے میں حکومت نے کافی کوششں کی اور کچھ ممالک سے قرض اور مؤخر شدہ ادائیگیوں پر تیل حاصل کیا اور اس کے ساتھ بین الاقوامی مالیاتی ادارے (آئی ایم ایف) سے 6 ارب ڈالر کا پروگرام بھی طے کیا۔

مشیر خزانہ کا کہنا تھا کہ موجودہ حکومت کا سب سے بڑا کارنامہ پہلے سال اور خصوصی طور پر رواں برس کرنٹ اکاؤنٹ خسارے میں 73فیصد کمی کی گئی۔

ڈاکٹر حفیظ شیخ کا کہنا تھا کہ 'حکومت نے تیسری اہم چیز جو اس برس کی وہ یہ کہ اس سال بہت سخت انداز میں حکومتی اخراجات کو کنٹرول کیا گیا اور یہ شاید ہی پاکستان کی تاریخ میں کبھی ہوا ہو کہ کسی حکومت نے پرائمری بیلنس قائم کیا ہو، یعنی حکومتی اخراجات، آمدن سے کم ہوگئے جس سے پرائمری بیلنس سرپلس ہوگیا۔'

مشیر خزانہ کا کہنا تھا کہ 'میں اس کے لیے فنانس سیکریٹری اور وزارت خزانہ کی پوری یم کو خراج تحسین پیش کرتا ہوں اور سب سے بڑھ کر یہ کہ وزیر اعظم نے اس شعبے میں قیادت دکھائی اور جنرل باجوہ کا بھی شکر گزار ہوں کہ ہم نےفوج کے بجٹ کو منجمد کیا۔'

ڈاکٹر عبدالحفیظ شیخ نے کہا کہ حکومت کی پانچویں اور شاید ایک بہت بڑی کامیابی یہ رہی کہ وزیراعظم عمران خان کا وژن ہے کہ ہر چیز کا محور پاکستان کے عوام ہیں اور وہ عوام جو کمزور طبقے سے ہیں، جنھیں بھلادیا گیا ہے اور جن کے لیے ماضی میں بہت کم کام کیا گیا۔


Summary: حالیہ دنوں میں ایران میں کورونا وائرس کے مصدقہ متاثرین کی تعداد میں تیزی سے اضافہ دیکھنے میں آیا ہے۔ کورونا کیسز میں حالیہ اضافے نے ان خدشات کو جنم دیا ہے کہ آیا ایران کو اس وبا کی دوسری بڑی لہر کا سامنا تو نہیں؟

کیا ایران میں کورونا وائرس دوبارہ سر اٹھا رہا ہے؟

اُس وقت ایران کے حکام کو اس تنقید کا سامنا تھا کہ وہ اپنے ملک میں مشہور مذہبی مقامات اور مساجد کو بند کرنے سے کیوں ہچکچا رہے ہیں۔ ایرانی حکام پر یہ تنقید بھی کی جا رہی تھی کہ وہ اپنے عوام اور مذہبی سیاحت پر آنے والے افراد کی نقل و حرکت کو زیادہ محدود کیوں نہیں کر رہے ہیں۔

پابندیوں میں نرمی کے بعد واضح طور پر سماجی رابطے بڑھے ہیں تاہم ایران میں حکام کا کہنا ہے کہ کیسوں کے نمبر بڑھنے کی ایک وجہ یہ ہو سکتی ہے کہ حالیہ دنوں میں ٹیسٹنگ زیادہ کی گئی ہے۔

ایران کے صدر حسن روحانی نے کہا ہے کہ ٹیسٹگ میں اضافے کی وجہ سے نئے کیس سامنے آنے کی تعداد زیادہ ہو سکتی ہے۔

ایران کے شعبہ صحت سے منسلک وبائی امراض کے ماہر محمد مہدی نے اس کی وضاحت ان الفاظ میں کی ہے کہ ’کیسوں میں اضافے کی بڑی وجہ یہ ہے کہ ہم نے ایسے مریضوں کی نشاندہی کرنے کا عمل شروع کیا ہے جن میں بیماری کی بظاہر کوئی علامات نہیں ہیں اور اگر ہیں تو بہت ہی کم۔‘

مگر جب آپ مثبت نتائج کے تناسب پر ایک نظر دوڑاتے ہیں تو معلوم ہوتا ہے کہ مئی کے وسط سے لے کر مئی کے اختتام تک کیسوں کی شرح میں اضافہ ہوا ہے۔

اپریل میں ایرانی پارلیمان کے تحقیقی مرکز ایک رپورٹ جاری کی تھی جس میں کہا گیا تھا کہ کورونا کے باعث ہونے والی اموات ان ہلاکتوں سے دگنا ہو سکتی ہیں جتنی کے اس وقت ملک میں سرکاری طور پر رپورٹ ہو رہی ہیں۔ یاد رہے کہ ایران میں صرف ہسپتالوں میں ہونے والی اموات کی تعداد سرکاری سطح پر جاری کی جاتی ہے۔

ایرانی نیوز ایجنسی سے بات کرتے ہوئے ان کا کہنا تھا کہ ’لوگ اس وبا کے بارے میں بالکل لاپرواہ ہو چکے ہیں۔ اگر عوام صحت کے ضابطوں کی پابندی میں ناکام رہے۔۔۔ تو ہمیں بدترین صورتحال کے لیے تیار رہنا چاہیے۔‘

بی بی سی فارسی کی نمائندے رانا رحیمپور کہتے ہیں کہ تہران میں موجود ایرانی لیڈر شپ وبا کے ’دوسرے دور‘ پر بات کرنے سے گریزاں دکھائی دیتی ہے اس بات سے قطع نظر کے ایران ہی میں چند حکام اس حوالے سے لگاتار متنبہ کر رہے ہیں۔

وہ کہتی ہیں کہ ملک کے معاشی حالات کے پیشِ نظر ایران میں لاک ڈاؤن کا نفاذ غیرمعینہ مدت کے لیے جاری نہیں رکھا جا سکتا۔ معاشی مسائل کی بڑی وجہ امریکہ کی جانب سے عائد کردہ پابندیاں، بدعنوانی اور بدانتظامی ہے۔


Summary: ملک کے کچھ حصوں میں پیٹرول کی کمی سنگین صورتحال اختیار کر چکی ہے۔ پیٹرول سستا ہونے سے قبل باآسانی دستیاب تھا لیکن اب کئی پمپس پر اس کی فروخت بند ہے۔ کیا اس کی وجہ ذخیرہ اندوزی ہے؟

پاکستان میں ’سستے پیٹرول‘ کی قلت کی وجہ کیا ہے؟

ملک کے کچھ حصوں میں پیٹرول کی کمی سنگین صورتحال اختیار کر چکی ہے تو بعض علاقوں میں یہ جزوی طور پر دستیاب ہے۔

پاکستان میں گذشتہ ماہ کے اختتام تک پیٹرول باآسانی دستیاب تھا تاہم جون کے مہینے کے شروع ہونے کے بعد اس کے بحران نے سر اٹھانا شروع کر دیا اور اس نے اس وقت سنگین صورت اختیار کر لی جب اکثر پمپس پر پیٹرول کی فروخت بند ہوگئی۔

اس کمی کی وجہ تیل کی عالمی قیمتوں میں کمی کو قرار دیا گیا۔ تاہم پیٹرول سستا ہونے کے بعد اس کی دستیابی مشکل ہوگئی جب ملک کے مختلف حصوں میں تیل کی فراہمی رُک گئی۔

تاہم جون کی پہلی تاریخ کو پیٹرولیم ڈویژن کی جانب سے اوگرا کو لکھا گیا کہ آئل مارکیٹنگ کمپنیاں ملک میں پیٹرول کی ذخیرہ اندوزی کر سکتی ہیں جس کی ایک وجہ اس سال کے اگلے مہینے میں تیل کی قیمتوں میں متوقع اضافہ ہو سکتا ہے۔

پیٹرولیم ڈویژن کی جانب سے اوگرا کو کہا گیا کہ وہ آئل مارکیٹنگ کمپنیوں کو ہدایات جاری کرے کہ وہ ملک میں پیٹرول اور ڈیزل کی فراہمی کو یقینی بنائیں۔ تاہم اس کے باجود ملک میں پیٹرول کے بحران نے اس وقت سر اٹھانا شروع کر دیا  جب جون کے پہلے ہفتے میں ملک کے اکثر حصوں میں پیٹرول پمپس سے پیٹرول غائب ہو گیا۔

اوگرا کے ترجمان کے مطابق آئل مارکیٹنگ کمپنیوں نے ملک کے ایسے حصوں میں پیٹرول کی سپلائی فراہم کرنے کا وعدہ کیا جہاں اس کی کمی ہے۔ اس وعدے کے باجود پیٹرول کی فراہمی کو پورے ملک میں یقینی نہیں بنایا جا سکا۔

حبیب حیدر نے کہا کہ 31 مئی کے بعد پیٹرول کی قلت کو آئل مارکیٹنگ کمپنیوں کے کھاتے میں نہیں ڈالا جا سکتا کیونکہ تیل کے جہاز کے لنگر انداز ہونے سے لے کر اس کی ملک بھر میں ترسیل کے لیے کچھ وقت درکار ہوتا ہے۔

شیل پاکستان کے اہلکار کے مطابق مارچ کے آخر میں طلب میں کمی کی وجہ سے حکومت نے پیٹرول کی درآمد بند کر دی تھی لیکن مئی میں طلب بڑھنے کی وجہ سے جب نئے آرڈر دیے گئے تو ان کے تحت پیٹرول سپلائی میں کچھ وقت لگنا تھا۔

ان کے مطابق آئل مارکیٹنگ کمپنیوں نے ایک خاص قیمت پر تیل برآمد کر کے اس کا ذخیرہ کیا۔ تاہم جون کے لیے پیٹرول کی قیمت میں کمی کی وجہ سے ان کمپنیوں کو ذخیرہ شدہ پیٹرول کو نئی قیمت پر بیچنے سے نقصان ہو رہا تھا جو پیٹرول کی ضرورت کے مطابق فراہم کرنے میں رکاوٹ بنا۔

اوگرا کے ترجمان عمران غزنوی کے مطابق آئل مارکیٹنگ کمپنیوں کو جون کے مہینے میں پیٹرول کی قیمت کی کمی کی وجہ سے درآمد شدہ قیمت کی وجہ سے شاید تھوڑا سا نقصان ہوا ہو۔ تاہم اس کے لیے ذخیرہ اندوزی کرنا قابل قبول نہیں۔


Summary: انڈیا میں موجود کورونا کے مصدقہ متاثرین کا پانچواں حصہ، یعنی 31 ہزار سے زائد متاثرین، ملک کے سب سے امیر شہر ممبئی میں بستا ہے جبکہ اس وبا کے باعث ہونے والی ایک چوتھائی ہلاکتیں بھی اسی شہر میں ہوئی ہیں۔

کورونا نے انڈیا کے امیر ترین شہر میں کیسے تباہی مچائی؟

سیان ہسپتال اور کے ای ایم ہسپتال میں بنائی گئی ویڈیوز ظاہر کرتی ہیں کہ کورونا مریضوں کا علاج وہیں کیا جا رہا ہے جہاں اس مرض سے ہلاک ہونے والوں کی میتتیں پڑی ہیں اور ہسپتالوں کے وارڈز مریضوں سے کھچا کھچ بھرے ہیں۔ سوشل میڈیا پر ان ویڈیوز کو لے کر خوب واویلا ہو رہا ہے۔

اسی ہسپتال کے ایک اور ڈاکٹر نے بتایا کہ ’ویڈیوزمیں دکھائی جانے والی صورتحال کافی برسوں سے چلی آ رہی ہے۔ مگر افسوس اس بات کا ہے کہ لوگوں کو صحت عامہ کی سہولیات کے اس حد تک ناقص ہونے احساس اس وبائی مرض کی وجہ سے ہوا ہے۔‘

حکومت کی ایک اپنی رپورٹ کے مطابق ممبئی شہر میں 70 سرکاری ہسپتال ہیں جن میں 20 ہزار 700 مریضوں کے علاج کی گنجائش ہے۔ اس کےعلاوہ نجی شعبے کے 1500 ہسپتال موجود ہیں جن کے پاس 20 ہزار بستروں کی گنجائش ہے۔ اس شہر میں اندازاً ہر تین ہزار افراد کے لیے ہسپتال میں اوسطاً ایک بستر کی سہولت موجود ہے۔

نتھیا گنیش کی والدہ اس وقت قرنطینہ میں ہیں۔ وہ کہتے ہیں کہ ’میں روزانہ کورونا وائرس کی خبریں دیکھتا تھا۔ میں نے کبھی خواب میں بھی نہیں سوچا تھا کہ اس سے میں یا میرے خاندان کا کوئی فرد متاثر ہو گا۔ ہم متوسط درجے کے خاندان سے تعلق رکھتے ہیں۔ آپ کے پاس دولت ہو سکتی ہے لیکن یہ آپ کے پیاروں کی زندگی نہیں بچا سکتی۔‘

محمد رمضان ایک فلاحی تنظیم کے کارکن ہیں۔ ان کی تنظیم ان لوگوں میں خوراک تقسیم کرتی ہے جو لاک ڈاؤن کی وجہ سے اپنی ملازمتیں چھوڑ چکے ہیں۔ وہ بتاتے ہیں کہ ’میں نے کبھی بھی اتنا کام نہیں کیا۔ میں نے کبھی بھی اپنے آپ کو اتنا تھکا ہوا محسوس نہیں کیا ہے۔ اب ہمیں خوراک کی تقسیم کرنے کا کام روکنا پڑ رہا ہے کیونکہ اب ہمارے پاس فنڈز ختم ہو چکے ہیں۔ ہم کب تک یہ کام کر سکتے ہیں؟‘

ڈاکٹر راؤل غولے، جو مقامی حکومت کے حکام کے ساتھ مل کر گھر گھر جا کر کورونا وائرس کے ٹیسٹ کر رہے ہیں، کہتے ہیں کہ ’ہم نئے نئے ہستالوں کی تعمیر جاری رکھ سکتے ہیں۔ یہ سب ایک ہی دن میں بھر جائیں گے۔ جب تک ہم اس وائرس کے پھیلنے کی وجہ معلوم نہیں کر لیتے ہیں اور اسے روک نہیں لیتے ہیں، اس وقت تک شہر کو لاک ڈاؤن میں رکھنا پڑے گا جس میں مہینوں لگ سکتے ہیں۔‘


Summary: پیشہ وارانہ سروس کی عالمی فرم پی ڈبلیو سی کی رپورٹ ’دی ورلڈ ان 2050‘ کے مطابق 30 برس میں چھ سے سات عالمی معاشی طاقتیں وہ ملک ہوں گے جو آج معاشی لحاظ سے ترقی پذیر ملک ہیں۔

سنہ 2050 میں دنیا کی پانچ عالمی طاقتیں کون سی ہوں گی؟

اس معاشی نمو سے بے پناہ تبدیلیاں وقوع پذیر ہوں گی لیکن مستقبل میں حالات کیا رخ اختیار کرتے ہیں یہ کہنا انتہائی مشکل ہے۔ اکثر ماہرین اقتصادیات اس بات پر متفق ہیں کہ آج کے دور کی ترقی پذیر معیشتیں مستقبل کی ترقی یافتہ اور معاشی طاقتیں ہوں گی۔

پیشہ وارانہ سروس کی عالمی فرم پی ڈبلیو سی کی رپورٹ ’دی ورلڈ ان 2050‘ کے مطابق 30 برس میں چھ میں سے سات عالمی معاشی طاقتیں وہ ممالک ہوں گے جو آج معاشی لحاظ سے ترقی پذیر ملک ہیں اور امریکہ اس فہرست میں دوسرے سے تیسرے درجے پر چلا جائے گا۔

اس رپورٹ میں کہا گیا ہے کہ آنے والے عشروں میں ویتنام، فلپائن اور نائجیریا جیسے ملک بھی معاشی لحاظ سے بے پناہ ترقی کریں گے اور اس فہرست میں بہت اوپر چلے جائیں گے۔

ایسے پانچ ممالک جن کے بارے میں کہا جا رہا ہے کہ وہ آنے والے برسوں میں بے حد ترقی کریں گے ہم نے ان میں رہنے والوں سے بات کی اور ان سے پوچھا کہ وہ اپنے گرد و پیش میں رونما ہونے والی تبدیلیوں سے کیسے نمٹ رہے ہیں، تیزی سے معاشی ترقی کرتے ہوئے خطوں میں ہونے سے انھیں کیا فوائد حاصل ہو رہے ہیں اور کون سے ایسے مسائل یا مشکلات ہیں جو انھیں درپیش ہیں۔

انھوں نے کہا کہ برازیل ایک بہت ہی پیار کرنے والا ملک ہے جو باہر سے آنے والوں کو خوش آمدید کہتا ہے۔ برازیل کے لوگ بہت ملنسار ہوتے ہیں۔ جب کوئی غیر ملکی ان کی ثقافت اور زبان میں دلچسپی ظاہر کرتا ہے تو انھیں بہت اچھا لگتا ہے۔ پرتگالی زبان سیکھ کر یہ آپ کو اپنے گھر کی طرح لگنے لگے گا۔

سفر پر بلاگ لکھنے والے فیڈریکو آرزابالاگا کا کہنا ہے کہ گذشتہ 10 برس میں میکسیکو نے معاشی لحاظ سے ترقی ضرور کی لیکن اتنی نہیں جتنی میرے خیال میں اسے کرنی چاہیے تھی یا یہ کر سکتا تھا۔ انھوں نے کہا کہ ایندھن کی قیمتیں دگنی ہو گئی ہیں اور ڈالر کے مقابلے میکسیکو کی کرنسی پیسو کی قیمت آدھی رہ گئی ہے۔

بہت سے دوسرے ترقی پذیر ممالک کی طرح یہاں سڑکوں اور معاشرتی ڈھانچے کا حال کوئی اتنا اچھا نہیں لیکن برطانوی خبر رساں ادارے روئٹرز کی خبر کے مطابق حال ہی میں حکومت نے اگلے چار برس میں 44 ارب ڈالر کی سرمایہ کاری کرنے کا اعلان کیا ہے۔

افریقہ کی ایک بڑی معیشت، جو سنہ 2050 تک بہت ترقی کرنے والا ہے۔ وہ ہر سال سوا چار فیصد کی شرح نمو سے ترقی کرتا ہوا سنہ 2050 سے معاشی لحاظ سے ترقی یافتہ ملکوں کی فہرست میں 22ویں نمبر سے 14ویں نمبر پر آ جائے گا۔

عالمی کاروبار کے اعداد و شمار کے مطابق نائجیریا کے 30 فیصد افراد کا ذہن کاروباری ہے اور وہ کسی نہ کسی کاروبار کے مالک یا مینجر ہیں جو کہ دنیا بھر میں سب سے زیادہ ہے۔


Summary: کورونا وائرس نے دیگر شعبوں کی طرح پاکستان میں سیاحت کی صنعت کو بھی بری طرح متاثر کیا ہے۔ اس سے وابستہ افراد کا کہنا ہے کہ وزیر اعظم عمران خان نے کہا تھا کہ سنہ 2020 پاکستان میں سیاحت کا سال ہو گا مگر کورونا کے باعث اس شعبے سے منسلک افراد کے ہاں اب نوبت فاقوں تک آ گئی ہے۔

پاکستان میں سیاحت پر پابندی ہزاروں خاندانوں کے لیے تباہی کا پیغام

’میں نے نہ صرف اپنی برسوں کی جمع پونجی بلکہ بینک اور دیگر ذرائع سے حاصل کیا گیا قرض صرف اس وجہ سے ضائع کر دیا کہ رواں برس زیادہ سرمایہ کاری کر کے زیادہ منافع کماؤں گا۔ مگر اب صورتحال یہ ہے کہ ہوٹلوں کی صنعت مکمل طور پر بند ہے۔ بینک سے حاصل کیے گئے قرض کی قسط ادا نہیں کر پا رہا ہوں اور ملازمین کو تنخواہیں ادا کرنے کے قابل نہیں رہا ہوں۔‘

ان کا کہنا تھا کہ رواں برس کے بارے میں وزیر اعظم عمران خان اور دیگر اداروں نے کہا تھا کہ یہ پاکستان میں سیاحت کا سال ہو گا۔

’مگر اب کورونا کے باعث لاک ڈاؤن ہے۔ کچھ ٹور آپریٹرز نے کمرے بک کروائے تھے وہ بھی منسوخ کروا دیے گئے ہیں۔ سیزن شروع ہو چکا ہے مگر ہوٹل بند ہیں۔ سوچتا ہوں کہ بند ہوٹل میں کب تک ملازمیں کو تنخواہیں ادا کر سکوں گا؟‘

محمد آصف گذشتہ کئی برسوں سے وادی کاغان، کشمیر اور منسلک علاقوں میں گائیڈ  کے فرائض سرانجام دے رہے ہیں۔ ان کا کہنا ہے کہ ’اس سال میرے پاس پہلے سے پانچ غیرملکی سیاحوں کے لیے کام کی بکنگ تھی مگر اب سب منسوخ ہو چکا ہے اور حالات یہاں تک پہنچ چکے ہیں کہ قرضے لے کر گھر کا خرچ پورا کرنا پڑ رہا ہے۔

انھوں نے کہا کہ اس صورتحال سے اس صنعت سے وابستہ تمام کاروبار ٹھپ ہو چکا ہے اور نوبت فاقوں تک آ گئی ہے۔

اکرم محمد بیگ کا کہنا تھا کہ یہ ایک نازک وقت ہے۔ اس نازک وقت میں سیاحت کی صنعت سے جڑے لوگ حکومت سے امداد نہیں مانگ رہے بلکہ حکومت سے مطالبہ کرتے ہیں کہ وہ پاکستان کی مستقبل کی معیشت کی بنیاد یعنی سیاحت کی صنعت کو سہارا دینے کے لیے ٹھوس اقدامات اور پالیسیاں تربیت دے۔

ان کا کہنا ہے کہ پاکستان میں سیاحت پر بدترین حالات 9/11 کے بعد بھی آئے تھے مگر حکومتوں کے ساتھ مل کر اس کاروبار سے وابستہ افراد نے اس کا مقابلہ کیا تھا اور اب بھی ایسا ہو سکتا ہے مگر اس کے لیے حکومت کو ٹھوس پالیساں بنانا ہوں گئی۔

اقبال حسین کا کہنا ہے کہ وفاقی حکومت، گلگت بلتستان حکومت اور پرائیوٹ سیکٹر نے سیاحت کو اس مقام تک پہچانے کے لیے بہت محنت کی تھی۔ انھوں نے کہا کہ شاید صورتحال کو نارمل ہوتے ہوئے مزید دو سے تین سال کا عرصہ لگے۔

اقبال حسین کا کہنا تھا کہ 15 جون تک تو سیاحوں کو گلگت بلتستان میں آنے کی اجازت نہیں ہے۔ مگر 15 جون کے بعد حکومت کو یہ تجویز دی گئی ہے کہ جزوی طور پر بین الاقوامی اداروں کی رہنمائی میں ایس او پیز کے ساتھ سیاحت کی اجازت دی جائے۔


Summary: ملک میں کورونا وائرس سے نمٹنے کے ساتھ ساتھ حکمراں جماعت کو جو سب سے بڑے چیلنج کا سامنا ہے وہ آٹے اور چینی کے بحران سے متعلق ایف آئی اے کی رپورٹ آنے کے بعد عوام میں اپنی بظاہر کھوئی ہوئی ساکھ اور مقبولیت کو بحال کرنا ہے۔

چینی آٹا بحران رپورٹ: کیا حکومت رپورٹ منظر عام پر لائے گی؟

پاکستان میں آٹے اور چینی کے بحران سے متعلق رواں برس اپریل کے اوائل میں سامنے آنے والی انکوائری رپورٹ کی مفصل فارنزک آڈٹ رپورٹ جمعرات کو وفاقی کابینہ میں پیش کی جائے گی۔

وزیر اعظم عمران خان کی جانب سے بلائے گئے اس خصوصی اجلاس میں آٹے اور چینی کے بحران سے متعلق بنائی گئی مشترکہ تحقیقاتی ٹیم کے سربراہ اور ڈی جی ایف آئی اے واجد ضیا کابینہ کے اراکین کو ان بحرانوں سے متعلق بریفنگ دیں گے جس کے بعد اس رپورٹ کو  منظرعام پر لانے کے حوالے سے فیصلہ کیا جائے گا۔

اس مشترکہ تحقیقاتی ٹیم کے ساتھ کام کرنے والے ایک اہلکار نے نام نہ ظاہر کرنے کی شرط پر بی بی سی کو بتایا کہ آٹے اور چینی کے بحران کے بارے میں جو تحقیقاتی رپورٹ تیار کی گئی تھی اور اس میں جن ذمہ داروں کا تعین کیا گیا تھا فارنزک آڈٹ رپورٹ میں اس کی تصدیق ہوئی ہے۔

تحقیقاتی رپورٹ کے بارے میں متضاد رائے موجود ہیں جن میں سے ایک یہ ہے کہ رپورٹ لیک کروائی گئی ہے جس کی تصدیق حکمراں جماعت پاکستان تحریک انصاف کے اہم رہنما اور مبینہ طور پر چینی بحران کے اہم کردار جہانگیر ترین نے کی ہے۔

چار اپریل کو منظر عام پر آنے والی چینی اور آٹا بحران کے حوالے سے بنائی گئی رپورٹس نے سیاسی میدان میں ہلچل مچا دی تھی۔ یہ رپورٹ ڈی جی ایف آئی اے واجد ضیا کی سربراہی میں قائم ہونے والی ایک ٹیم نے تیار کی ہے۔

سب سے پہلے اس معاملے کو دیکھنے کی ضرورت ہے کہ ایف آئی اے کی طرف سےچینی کے بحران کے بارے میں تفتیش کی روشنی میں تیار کی جانے والی اس رپورٹ میں جہانگیر ترین اور حکمراں جماعت کے دیگر رہنماؤں کے بارے میں کیا کہا گیا تھا۔

اس رپورٹ میں کہا گیا ہے کہ وفاقی حکومت کی طرف سے چینی کی برآمد کی اجازت ملنے کے بعد صوبہ پنجاب کی کابینہ کی طرف سے شوگر ملز مالکان کو تین ارب روپے کی سبسڈی دی گئی اور اس سبسڈی کا سب سے بڑا حصہ جہانگیر ترین کو ملا جو کہ 56 کروڑ تھا۔

آٹے کی قلت کے بارے میں ایف آئی اے کی رپورٹ میں کہا گیا ہے کہ اقتصادی رابطہ کمیٹی نے صوبوں کو پاسکو سے گندم خریدنے کے بارے میں کہا تھا جن میں چار لاکھ ٹن سندھ اور ساڑھے چار لاکھ ٹن صوبہ پنجاب کو خریدنے کے بارے میں کہا تھا۔

ملک میں کورونا وائرس سے نمٹنے کے ساتھ ساتھ حکمراں جماعت کو جو سب سے بڑے چیلنج کا سامنا ہے وہ آٹے اور چینی کے بحران سے متعلق ایف آئی اے کی رپورٹ آنے کے بعد عوام میں اپنی بظاہر کھورہی ساکھ اور مقبولیت کو بحال کرنا ہے۔


Summary: وینزویلا کی حکومت نے برطانیہ کے مرکزی بینک (بینک آف انگلینڈ) کے خلاف قانونی چارہ جوئی شروع کر دی ہے تاکہ اس سے اپنا 82 کروڑ ڈالر مالیت کا سونا واپس لے سکے۔

وینزویلا کا برطانیہ کے خلاف اپنا سونا واپس لینے کے لیے مقدمہ

وینزویلا کی حکومت نے برطانیہ کے مرکزی بینک (بینک آف انگلینڈ) کے خلاف قانونی چارہ جوئی شروع کر دی ہے تاکہ اس 82 کروڑ ڈالر مالیت کا سونا واپس کرنے پر مجبور کیا جا سکے۔

وینزویلا میں حکام کا کہنا ہے کہ وہ چاہتے ہیں کہ بینک آف انگلینڈ میں موجود کچھ سونا بیچ کر اسے کورونا وائرس سے نمٹنے کے لیے کی جانے والی کوششوں میں استعمال کیا جائے۔

وینزویلا کا کہنا ہے کہ یہ رقم اقوام متحدہ کے ترقیاتی ادارے (یو این ڈی پی) کو منتقل کر دی جائے تاکہ کووڈ 19 سے نمٹنے کے لیے درکار طبی سامان خریدا جا سکے۔

یہ قانونی رسہ کشی اس وقت شروع ہوئی ہے جب وینزویلا کا صحت عامہ یا پبلک ہیلتھ کا نظام ابتری کا شکار ہوا اور اس عالمی وبا سے نمٹنے کی اس کی صلاحیت کے بارے میں شک و شبہات ظاہر کیے جانے لگے۔

اقوام متحدہ نے بی بی سی کو بھیجے گئے ایک پیغام میں لکھا ہے کہ وینزویلا کی حکومت نے اقوام متحدہ سے رجوع کیا ہے کہ اس طرح کے طریقہ کار کے بارے میں سوچا جائے۔

بینک آف انگلینڈ دنیا میں سونا ذخیرہ رکھنے کا دنیا کا دوسرا بڑا بینک ہے۔ یہاں چاہ لاکھ کے قریب سونے کی اینٹیں رکھی گئی ہیں۔ نیویارک کا فیڈرل بینک وہ واحد بینک ہے جس کے پاس اس سے زیادہ سونے کی اینٹیں جمع ہیں۔

اطلاعات ک مطابق وینزویلا کی حکومت ایران کو سونا فروخت کرتی رہی لیکن اس کے باوجود وینزویلا کے مرکزی بینک کے اعداد و شمار کے مطابق اس کے زرمبادلہ کے ذخائر اس سال کے شروع میں اتنے کم ہو گئے تھے جتنے تیس برس میں نہیں ہوئے۔

وینزویلا نے سنہ 2018 میں پہلی مرتبہ بینک آف انگلینڈ سے رجوع کیا تھا۔ وینزویلا کے وزیر خزانہ سائمن زیرپا اور مرکزی بینک کے صدر کلیسٹو اورٹیگا لندن آئے تھے جہاں انھوں نے وینزولا کا سونا طلب کیا تھا۔

یون گائڈو کی حکومت کو فوری طور پر امریکہ اور برطانیہ سمیت پچاس ملکوں نے تسلیم کر لیا تھا جس نے بینک آف انگلینڈ سے وینزولا کا سونا واپس نہ کرنے کی درخواست کی تھی اور الزام عائد کیا تھا کہ یہ بدعنوان لوگوں کے ہاتھوں میں چلا جائے گا۔

برطانیہ کے امریکی امور کے وزیر ایلن ڈنکن کا کہنا تھا کہ یہ معاملہ وینزویلا اور بینک آف انگلینڈ کے درمیان ہے۔ ساتھ ہی انھوں نے کہا تھا کہ بینک آف انگلینڈ جب سے اس بارے میں فیصلہ کرے گا تو وہ اس بات کو مد نظر رکھے گا کہ مادورو کی حکومت کو بہت سے ملک تسلیم نہیں کرتے اور یون گائڈو کو ملک کا سربراہ تسلیم کرتے ہیں۔

بینک آف انگلینڈ نے گو اس سے زیادہ کبھی کچھ نہیں کہا کہ وہ اپنے کھاتہ داروں سے تعلقات کے بارے میں تبصرہ نہیں کرتا لیکن یہ خیال کیا جاتا ہے وینزویلا پر لگی اقتصادی پابندیوں اور منی لانڈرنگ کے ضابطے اس کے فیصلے پر اثر انداز ہوئے ہوں گے۔


Summary: پاکستان کے سٹیٹ بینک کی جانب سے جمعے کو اس برس کی چوتھی مالیاتی پالیسی کا اعلان کیا گیا ہے جس کے تحت شرح سود نو سے اٹھ فیصد کی سطح پر آگئی ہے۔ سٹیٹ بینک کے پالیسی بیان کے مطابق یہ فیصلہ ملک میں مہنگائی کی شرح میں کمی کے بعد کیا گیا ہے۔

پاکستان میں مہنگائی میں کمی کا فائدہ عام آدمی کو ہو گا؟

ملک میں کورونا وائرس کی وبا کے پھیلاؤ کو روکنے کے لیے لگنے والے لاک ڈاؤن کی وجہ سے جہاں لاکھوں افراد کا روزگار متاثر ہوا ہے وہیں مختلف ضروریات اور مصنوعات کی مانگ میں کمی کے باعث مہنگائی کی شرح میں تیزی سے کمی آ رہی ہے۔

سرکاری طور پر دستیاب اعداد و شمار کے مطابق پاکستان میں رواں برس جنوری میں مہنگائی کی شرح ساڑھے 14 فیصد تھی اور یہ ملک میں ایک عشرے سے زیادہ عرصے میں بلند ترین سطح پر تھی۔

مہنگائی میں کمی کی وجہ سے پاکستان کے مرکزی بینک نے مارچ اور اپریل کے مہینے میں شرح سود میں مجموعی طور پر 4.25 فیصد کمی کی۔ پاکستان کے مرکزی بینک نے اپریل کے وسط میں شرح سود کم کرنے کے پالیسی بیان میں بھی مہنگائی مزید کم ہونے کا عندیہ دیا تھا۔

ملک میں مہنگائی کی شرح میں کمی کا فائدہ کیا ایک ایسے وقت میں عام افراد کو ہو رہا ہے جب لاک ڈاؤن کی وجہ سے معیشت کا پہیہ جام ہے اور بڑی تعداد میں لوگ بیروزگار ہو رہے ہیں یا ان کی آمدنی کے ذرائع کم ہو رہے ہیں۔

یہ صورت حال معیشت کے لیے نقصان دہ ہوتی ہے جس میں ایک طرف مینوفیکچرنگ کے شعبے میں پیداوار پر منفی اثر پڑتا ہے تو اس کے ساتھ ملک کی مجموعی قومی پیداوار کمی کا شکار ہوتی ہے جس میں ایک قومی محصولات میں کمی ہے جو حکومت چیزوں کی فروخت پر سیلز ٹیکس کی صورت میں اکٹھا کرتی ہے۔

ان کا کہنا ہے کہ مہنگائی کی شرح میں گراوٹ جہاں عام عوام کے لیے بہتر ہے تو اس کے ساتھ یہ شرح سود کو بھی نیچے لائی ہے جو صنعت و کاروبار کے لیے سود مند ہے۔ ان کا کہنا تھا کہ پاکستان میں مہنگائی کی شرح کبھی بھی منفی زون میں نہیں آئی جسے ڈیفلیشن کہتے ہیں۔

خیال رہے کہ مرکزی بینک نے لاک ڈاؤن سے پہلے شرح سود کو 13.25 فیصد تک بڑھا دیا تھا جس میں ایک وجہ ملک میں مہنگائی پر قابو پانا قرار دیا گیا تھا جس کے ذریعے ’نان فوڈ انفلیشن‘ کے شعبوں میں پھیلاؤ کو قابو میں لانا شامل تھا۔

طلب میں کمی کی وجہ سے گھٹتی مہنگائی کے بارے میں فرحان محمود کہتے ہیں کہ بظاہر تو یہ موجودہ حالات میں معیشت میں طلب کی کمی کی وجہ سے ہے لیکن اس کا مثبت اثر شرح سود میں کمی کی صورت میں ظاہر ہو رہا ہے۔


Summary: دسویں نیشنل فنانس کمیشن (این ایف سی) ایوارڈ میں بلوچستان سے غیر سرکاری (پرائیویٹ) رکن کی حیثیت سے سابق وفاقی وزیر جاوید جبار کی تقرری کی مخالفت اس وجہ سے کی جا رہی ہے کیونکہ نہ تو ان کا تعلق صوبہ بلوچستان سے ہے اور نہ ہی وہ ماہر معیشت ہیں۔

’کیا سوا کروڑ آبادی میں کوئی ایسا شخص نہیں جو بلوچستان کی نمائندگی کر سکے؟‘

دسویں نیشنل فنانس کمیشن (این ایف سی) ایوارڈ میں بلوچستان سے غیر سرکاری (پرائیویٹ) رکن کی حیثیت سے سابق وفاقی وزیر جاوید جبار کی تقرری کی مخالفت سامنے آ رہی ہے اور بعض سیاسی شخصیات اور وکلا رہنماؤں کی جانب سے ان کی تقرری کو عدالت میں چیلنج کرنے کا اعلان بھی کیا گیا ہے۔

بی بی سی سے بات کرتے ہوئے اس تنقید کا جواب جاوید جبار نے یہ کہہ کر دیا ہے کہ ’جو شخص جس شہر میں رہتا ہے اس جگہ سے اس کا ایک خاص رشتہ ضرور ہوتا ہے لیکن ہم ایک ہی مملکت کے شہری ہیں۔ اگر آپ پاکستانی ہیں تو آپ کو پاکستان کے تمام حصوں کے لوگوں کی خدمت کرنی پڑے گی۔‘

ان کے بقول بلوچستان سے ان کا گذشتہ دو تین دہائیوں سے کسی نہ کسی حیثیت میں تعلق رہا ہے۔ ’میں نے نہ صرف بلوچستان پر متعدد دستاویزی فلمیں بنائی ہیں بلکہ متعدد ایسی غیر سرکاری اور رضاکار تنظیموں سے وابستہ رہا ہوں جنھوں نے بلوچستان میں مختلف شعبوں میں کام کیا ہے۔‘

دوسری جانب اس تقرری کے ایک بڑے ناقد اور بلوچستان سے منتخب رکن قومی اسمبلی محمد اسلم بھوتانی کے مطابق نہ تو جاوید جبار کا تعلق بلوچستان سے ہے اور نہ ہی وہ ماہرِ معاشیات ہیں۔

’اگر بلوچستان پر کوئی دستاویزی فلم بنانی ہو تو اُس کام کے لیے شاید جاوید جبار سے کوئی بہتر شخص نہ ہو لیکن جہاں تک معیشت اور این ایف سی کی بات ہے تو جاوید جبار کو اس کا تجربہ نہیں ہے۔‘

ہر صوبائی وزیر خزانہ اس کا سرکاری رکن ہوتا ہے جبکہ اس کے علاوہ ہر صوبے سے ایک غیر سرکاری رکن کی تقرری صدر مملکت صوبائی حکومتوں کی سفارش پر کرتے ہیں۔

ان کا کہنا ہے کہ جاوید جبار کو نہ بلوچستان کے مسائل اور نہ ہی اس کی مشکلات کے بارے میں پتا ہے۔

ساتویں این ایف سی ایوارڈ میں بہتر منصوبہ بندی اور بلوچستان کے مالی مشکلات کو کم کرنے کے دیگر اقدامات کی وجہ سے نویں این ایف سی ایوارڈ کے لیے بھی سابق سیکریٹری خزانہ محفوظ علی خان کو ان کی ریٹائرمنٹ کے بعد بلوچستان سے این ایف سی کا غیر سرکاری رکن مقرر کیا گیا تھا۔

ان کے بقول اس تناظر میں جاوید جبار کی تقرری کہیں ان مبینہ کوششوں کا حصہ نہ ہو جو کہ صوبوں کے وسائل کو کم کرنے کے لیے کی جا رہی ہیں جس سے بلوچستان کے مفادات کو نقصان پہنچنے کا خدشہ ہے کیونکہ وسائل کم ہونے سے بلوچستان ایک مرتبہ پھر مالی بحران سے دوچار ہو سکتا ہے۔

ان کا کہنا تھا کہ جس طرح جاوید جبار نے دوسرے شعبوں میں اپنی صلاحیتوں کا لوہا منوایا ہے اس کی بنیاد پر وہ دسویں این ایف سی ایوارڈ کے لیے بلوچستان کے کیس کی بھرپور انداز سے وکالت کریں گے جس کے نتیجے میں بلوچستان کو زیادہ سے زیادہ وسائل ملیں گے۔


Summary: کورونا وائرس کی وبا نے عالمی معیشت کو گھٹنے ٹیکنے پر مجبور کر دیا ہے لیکن اس کی روک تھام کے لیے کیے جانے والے لاک ڈاؤن کی وجہ سے جہاں بہت سے کاروباروں کو نقصان پہنچا ہے وہیں کچھ کمپنیوں کا کاروبار غیرمتوقع طور پر چمکا بھی ہے۔

کورونا کی وبا میں کس کا کاروبار چمکا اور کون ڈوبا؟

کورونا وائرس کی وبا نے عالمی معیشت کو گھٹنے ٹیکنے پر مجبور کر دیا ہے لیکن اس کی روک تھام کے لیے کیے جانے والے لاک ڈاؤن کی وجہ سے کچھ کمپنیوں کا کاروبار غیرمتوقع طور پر چمکا بھی ہے۔

لاک ڈاؤن میں ہوم انٹرٹینمنٹ کی صنعت ایک کامیاب کاروبار کے طور پر ابھری ہے اور گھر پر رہ کر تفریح کا یہ رجحان جو کورونا کی وبا سے پہلے بھی موجود تھا اب مزید کھل کر سامنے آیا ہے۔

اس کے علاوہ وبا کی وجہ سے کئی ممالک میں کرنسی کی قدر کم ہو رہی ہے سو اس کا مطلب نیٹ فلکس کے عالمی صارفین کی جانب سے دی جانے والی رقم کی قدر میں بھی کمی ہے۔

امریکہ کی کمپنیاں فیڈرل ایکسپریس یا فیڈ ایکس اور یو پی ایس دنیا میں سامان کی ترسیل کی سب سے بڑی کمپنیوں میں سے ہیں۔ انھوں نے اب امریکی حکومت سے مدد مانگی ہے کیونکہ لاک ڈاؤن کے تحت عائد پابندیوں کی وجہ سے انھیں لاجسٹکس کے مسائل کا سامنا ہے۔

اس کے علاوہ جہاں عام افراد کی جانب سے آن لائن خریداری میں اضافہ ہوا ہے وہیں اس کاروبار کا زیادہ منافع بخش پہلو یعنی کاروباری اداروں کے مابین سامان کی ترسیل رک سی گئی ہے کیونکہ کاروبار بند ہیں یا محدود سطح پر کام کر رہے ہیں۔

بہت سے ممالک میں ریستورانوں کو صرف ’ٹیک اوے‘ یا ڈیلیوری کے لیے ہی کھولنے کی اجازت ہے لیکن جہاں لاک ڈاؤن میں آن لائن سودا سلف کی خریداری کا رجحان دیکھا گیا ہے وہیں لوگ پکا پکایا کھانا منگوانے میں دلچسپی لیتے نہیں دکھائی دے رہے۔

کووڈ-19 کی وجہ سے جنسی کھلونوں کی صنعت کو تو فائدہ ہوا ہے لیکن سیکس ورکرز کے لیے نہ صرف یہ مالی طور پر گھاٹے کا سودا ثابت ہوا ہے بلکہ ان کی صحت کے بارے میں بھی خدشات بڑھے ہیں۔

لاک ڈاؤن میں نقل و حرکت اور سفر پر پابندیاں جہاں ورزش گاہوں کے لیے بری خبر بن کر سامنے آئیں وہیں اس صورتحال میں ورزش کے سامان کی فروخت بڑھی ہے۔

لیکن لاک ڈاؤن کے منفی اثرات ایسی کمپنیوں پر پڑے ہیں جو بڑے پیمانے پر جم یا ورزش گاہیں چلاتی تھیں۔ مئی 2020 کے آغاز میں انڈیا کی مقبول کمپنی کلٹ ڈاٹ فٹ نے اعلان کیا کہ وہ اپنے 800 ملازمین کو نکال رہی ہے اور ملک بھر میں اپنی ورزش گاہیں بند بھی کر رہی ہے۔

مبصرین کا کہنا ہے کہ جہاں لوگ مالی مشکلات کی وجہ سے کم خریداری کر رہے ہیں وہیں ایسے لوگ بھی ڈیجیٹل ادائیگیوں کا طریقہ اپنا رہے ہیں جو پہلے ایسا نہیں کر رہے تھے اور یہی پے پال میں سرمایہ کاری کرنے والوں کے لیے امید کی کرن ہے۔


Summary: دنیا 1930 کی دہائی کے گریٹ ڈپریشن کے بعد سب سے بڑے عالمی مالیاتی بحران کی تیاری کر رہی ہے۔ مگر یہ بحران کب تک چلے گا اور اس سے کیسے نکلا جائے گا؟

کورونا وائرس: عالمی معیشت کی بحالی میں کتنا وقت لگے گا؟

عالمی مالیاتی ادارے آئی ایم ایف کا اندازہ ہے کہ آئندہ عالمی معیشت 3 فیصد تک سکڑ جائے گی جو کہ اس کی گذشتہ پیش گوئی کہ دنیا کی معیشت 3 فیصد بڑھے گی کہ بالکل برعکس ہے۔

دنیا 1930 کی دہائی کے گریٹ ڈپریشن کے بعد سب سے بڑے عالمی بحران کی تیاری کر رہی ہے۔ مگر یہ بحران کب تک چلے گا اور اس سے کیسے نکلا جائے گا؟

وی شکل کی کساد بازاری کو ہم بہترین قرار دیتے ہیں۔ اس میں معیشت میں سست روی آتی ہے، جلدی سے اپنی نچلی ترین سطح تک پہنچتی ہے اور جلد ہی معیشت میں بہتری آنے لگتی ہے۔

پال گروئنوالڈ کہتے ہیں کہ ’ہم جو اب دیکھ رہے ہیں وہ شاید یو کی شکل یا ایک چوڑا یو ہے جس میں ہم بحران کے اثرات سے تو نکل آئیں گے مگر اس میں وقت لگے گا۔‘

تاہم وہ چین سے آنے والی خبروں کو مثبت انداز میں دیکھتی ہیں جہاں معیشت کی سست روی اور پھر بہتری باقی دنیا کے مقابلے میں ایک سہہ مائی پہلے شروع ہوئی ہے۔

حکومتیں لاک ڈاؤن جیسے اقدامات ختم کر دیں اور معیشت کو سہارا دینے کی کوشش کرسکتی ہیں۔ مگر کورونا وائرس کی دوسری لہر کی صورت میں یہ اقدامات واپس لگا دیے جائیں گے اور معیشت کو ایک اور دھچکا لگے گا۔

پال گروئنوالڈ  کہتے ہیں مگر اس وقت کوئی ویکسین یا علاج موجود نہیں ہے اور اس کی وجہ سے ہمیں مشکلات کا ایک اور سلسلے کا سامنا ہے۔

پروفیسر ہوزے تساڈا کہتے ہیں کہ ایسے میں حتمی طور پر بحران سے نکلا کچھ عرصے کے بعد ہی جا سکتا ہے جس کے دوران معیشت بہتر ہوتی ہے مگر پھر گرنے لگتی ہے۔‘

بہت سے لوگ یہ سوال بھی اٹھا رہے ہیں کہ کیا کورونا وائرس دنیا کی معاشی سرگرمی کی نئی سطح کا تعین کر دے گا؟

ایل شکل کی کساد بازاری میں معیشت تیزی سے گرنے کے بعد کچھ سنبھلتی ہے مگر اپنی پرانی سطح پر واپس نہیں جاتی اور ایک نچلی سطح پر لوٹ جاتی ہے۔

پال گروئنوالڈ کہتے ہیں کہ ایسی صورتحال میں پرانے نظام کو لوٹنا ناممکن ہوگا۔ ’وی یا یو شکل کے بجائے اہم سوال یہ ہے کہ کیا ہم پیداوار کی پرانی سطح تک لوٹ سکیں گے یا نہیں۔ اور اس میں کتنا وقت لگے گا۔‘


Summary: کورونا وائرس کی وبا نے تارکین وطن کے لیے بیرون ممالک اپنی ملازمت جاری رکھنے اور اپنی اجرت کو گھر بھیجنے کی صلاحیت کو محدود کر دیا ہے۔

کورونا: بیرون ملک مقیم افراد کو گھر پیسے بھیجنے میں کن مشکلات کا سامنا ہے؟

بیرون ممالک سے ترسیلِ زر یعنی بھیجے گئے پیسے دنیا بھر کے لاکھوں خاندانوں کے لیے ’زندگی رواں دواں رکھنے کا ایک بڑا ذریعہ‘ ہے۔

لیکن کورونا وائرس کی وبا نے تارکین وطن کے لیے ملازمت جاری رکھنے اور اپنی اجرت کو گھر بھیجنے کی صلاحیت کو محدود کر دیا ہے۔ اس لیے ’زندگی رواں دواں رکھنے کا یہ بڑا ذریعہ‘ اب کمزور پڑ رہا ہے۔

ان کے شوہر متحدہ عرب امارات میں دبئی میں رہتے ہیں۔ کچھ عرصہ پہلے تک وہ سیلز انجینیئر کے طور پر کام کر رہے تھے لیکن کورونا کی وجہ سے وہ بیروزگار ہو کر دبئی میں اپنی رہائش تک محدود ہو کر رہ گئے ہیں۔

سمیتھا کہتی ہیں کہ ’گذشتہ ماہ سے وہ اپنے فلیٹ میں بے کار بیٹھے ہوئے ہیں۔ وہ اپنی نئی ملازمت کو جوائن نہیں کر سکتے اور نہ ہی اپنے بینک سے اپنا پیسہ نکال سکتے ہیں۔ یہ بہت مشکل ہے کیونکہ انھیں ہمارے (انڈیا میں) فلیٹ کے لیے کافی رقم ادا کرنا پڑتی ہے۔‘

ان کا کہنا ہے کہ دنیا بھر کے لاکھوں کنبوں کے لیے بیرون ممالک سے بھیجے جانے والے پیسے ’لائف لائن‘ ہیں اور یہ غربت کو کم کرنے کے لیے بہت اہم ہیں۔

اس کا تعلق صرف خاندانوں کو زندہ رکھنے کے لیے نہیں ہے۔ مسٹر کلیمینس کا کہنا ہے کہ لوگ ترسیلات زر کا استعمال حفظان صحت، تعلیم اور صحت کی دیکھ بھال جیسی طویل المیعاد سرمایہ کاری میں کرتے ہیں جس سے ان کی زندگی ’زیادہ صحت مند اور خوشحال بنتی ہے اور معاشی طور منفعت بخش ہوتی ہے۔‘

سمیتھا اور ان کے شوہر کی طرح بہت سے معاملات میں اس کی وجہ سے تارکین وطن مزدور کام کرنے اور پیسے گھر بھیجنے کے قابل نہیں رہے ہیں۔ دوسری صورتوں میں مسئلہ رسائی میں دقت کے سبب ہے کیونکہ لوگ لاک ڈاؤن کے سبب پیسے منتقل کرنے والوں یا ان ذرائع تک نہیں پہنچ پا رہے ہیں۔

’آپ کے گھر پر آپ کے اہلخانہ ہیں، بھائی بہنیں سکول نہیں جا رہے ہیں اور وہ آپ پر انحصار کر رہے ہیں کہ آپ ان کی مدد کریں۔ جب لوگ بھوکے ہوں گے، کنبہ کے افراد بھوکے ہوں گے تو وہ باہر جانے کی کوشش کریں گے اور اس سے ان کو انفیکشن ہو سکتا ہے۔ ایسے حالات میں اس قسم کے خطرات ہیں۔‘

کیرالہ کی سمتھا جیسے لوگوں کو امید ہے کہ آئندہ سال سے وہ دوبارہ کام شروع کر سکتی ہیں تو ان کے شوہر گھر واپس آ سکتے ہیں۔

’صرف پیسوں کی خاطر وہ وہاں رہتے ہیں اور میں یہاں رہتی ہوں۔ آپ جانتے ہیں کہ پیسہ سب کچھ ہے جس کے بغیر ہم کچھ نہیں کر سکتے ہیں۔ لیکن اس صورتحال یعنی کورونا وائرس نے ہماری ساری امیدوں کو بدل کر رکھ دیا ہے۔‘


Summary: سعودی وزیر خزانہ محمد الجدان نے اپنے بیان میں کہا کہ یہ اقدامات تکلیف دہ ہیں لیکن یہ ضروری اس لیے ہیں تاکہ درمیانے اور لمبے عرصے کے لیے مالی اور معاشی استحکام حاصل کیا جاسکے۔

سعودی کفایت شعاری مہم، ٹیکس میں اضافہ اور الاؤنس ختم

سعودی عرب نے دو سال قبل وی اے ٹی متعارف کرایا تھا تاکہ یہ اپنی معیشت کا خام تیل کی عالمی منڈیوں پر انحصار کم کر سکے۔سرکاری خبر رساں ادارے کے مطابق 1 جولائی سے وی اے ٹی 5 فیصد کے بجائے 15 فیصد ہوجائے گا۔ جبکہ 1 جون سے رہائشی الاؤنس بھی معطل کر دیا جائے گا۔ اس ایمرجنسی منصوبے سے 26.6 ارب ڈالر کے اضافے کا امکان ہے۔

وزیر خزانہ محمد الجدان نے اپنے بیان میں کہا ہے کہ: ’یہ اقدامات تکلیف دہ ہیں لیکن یہ ضروری اس لیے ہیں تاکہ درمیانے اور لمبے عرصے کے لیے مالی اور معاشی استحکام حاصل کیا جاسکے۔۔۔ اور کورونا وائرس کے بحران پر کم سے کم نقصان کے ساتھ قابو پایا جاسکے۔‘

یونیورسٹی آف کیمبریج کے پروفیسر جان کا کہنا ہے کہ 'بڑے معاشی بحران میں وی اے ٹی تین گنا بڑھا کر آمدن اور اخراجات میں توازن لانا ایک آزمائش ہوگی۔۔۔ یہ کفایت شعاری اور آمدن بڑھانے کے اقدامات ہیں، نہ کہ پیداوار بڑھانے کے۔'

یہ اعلان اس وقت سامنے آیا ہے کہ جب ملک میں اخراجات آمدن سے زیادہ ہوچکے ہیں۔ رواں سال کے پہلے تین ماہ کے دوران سعودی عرب میں بجٹ کا خسارہ نو ارب ڈالر رہا۔

یہ تب ہوا جب گذشتہ سال اسی دورانیے کے مقابلے رواں سال تیل سے ہونے والی آمدن تقریباً ایک تہائی رہ گئی اور اس میں 34 ارب ڈالر کا فرق دیکھا گیا۔ اس کی وجہ سے کل آمدن میں 22 فیصد کمی واقع ہوئی۔

معاشی ماہر حسنین ملک کے مطابق وی اے ٹی بڑھانے سے تیل کے علاوہ آمدن میں 24 سے 26.5 ارب ڈالر کا اضافہ ہوگا جس سے لوگوں کی پیسے خرچ کرنے کی صلاحیت متاثر ہوگی لیکن معاشی استحکام ملے گا۔

اسی دوران سعودی عرب کے مرکزی بینک میں غیر ملکی ذخائر کم ہوگئے ہیں۔ مارچ میں یہ گذشتہ دو دہائیوں کے مقابلے سب سے زیادہ رفتار سے گِرے اور سنہ 2011 کے بعد سے اپنی سب سے نچلی سطح پر پہنچ گئے۔

خیال ہے کہ کورونا وائرس کی روک تھام اور اس سے مقابلے کے لیے کیے جانے والے اقدامات کی وجہ سے سعودی شہزادے محمد بن سلمان کی جانب سے متعارف کردہ معاشی اصلاحات کی رفتار اور وسعت پر اثر پڑے گا۔

گذشتہ سال ریاض کی سٹاک مارکیٹ میں سعودی عرب کی سب سے بڑی تیل کی کمپنی آرامکو کے حصص کی قدر میں تیزی سے اضافہ دیکھا گیا تھا۔ اس بڑی کمپنی نے اپنے حصص کی فروخت کے دوران 25.6 ارب ڈالر کمائے تھے۔

حصص کی فروخت سعودی شہزادے محمد بن سلمان کے معاشی منصوبے کا اہم حصہ تھی۔ سعودی شاہی خاندان نے آرامکو کے حصص کی فروخت اس لیے کی تاکہ تیل پر انحصار کم سے کم کیا جا سکے اور معیشت کو جدید طرز پر لایا جاسکے۔


انڈیا میں عوام اور حکومت شراب کی فروخت کے لیے بے چین کیوں

انڈیا کی ریاست اتر پردیش کی حکومت کو پہلے دن شراب کی فروخت سے سو کروڑ روپے کی آمدنی ہوئی۔ دوسرے روز کرناٹک کی حکومت کو تقریباً دو سو کروڑ روپے ایکسائز ڈیوٹی کی مد میں موصول ہوئے۔ دلی میں دکان کھلتے ہی لوگ اتنی بڑی تعداد میں باہر آئے کہ سماجی فاصلے کے ضابطے پر عمل نہ ہوا اور پولیس کو لاٹھی چارج کرنا پڑا۔

غیر متوقع لاک ڈاؤن کے سبب شراب نوشی کرنے والے افراد گھروں میں سوا مہینے سے بند تھے اور کوئی سماجی سرگرمی نہ ہونے کے باعث شراب کی طلب میں شدت سے اضافہ ہوا ہے۔

انڈیا کے معاشرے میں متوسط اور قدرے امیر طبقہ شراب نوشی کو ’اعتدال پسندی اور شخصی آزادی‘ سے تعبیر کرتا ہے۔ لاک ڈاؤن کے دوران شراب پر پابندی کو بہت سے لوگ ’ریاستی جبر‘ سے تعبیر کر رہے ہیں اور اب شراب حاصل ہونے کو وہ ’کھوئی ہوئی آزادی کی واپسی‘ کی علامت سمجھتے ہیں۔

کورونا کی وبا ابھی مزید کئی ماہ تک جاری رہ سکتی ہے۔ تجربہ کار شراب نوشوں کا ایک مفروضہ یہ ہے کہ اس صورت میں شراب کی کشید میں رکاوٹ آ سکتی ہے اور چند ہفتوں میں شراب کی سپلائی رک سکتی ہے۔

ملک میں کئی افراد یہ اعتراض کر رہے ہیں کہ ایک ایسے وقت میں جب پورا ملک کورونا کے خلاف نبرد آزما ہے اور کروڑوں لوگوں کو کھانے پینے کی مشکلات کا سامنا ہے، شراب کی دکانیں کھولنا ایک سنگین مذاق ہے۔

شراب کی تیاری اور فروخت ریاستوں کی نقد اور ٹھوس  آمدنی کا ایک بڑا ذریعہ ہے۔ ایک ایسے وقت میں جب ملک میں اقتصادی سرگرمیاں پوری طرح معطل ہیں اور ریاستوں کے پاس اپنے ملازمین کی تنخواہیں دینے تک کے پیسے نہیں ہیں، شراب کی فروخت سے انھیں اربوں کی کمائی ہو رہی ہے۔

موقع کو غنیمت جان کر دلی کی ریاستی حکومت نے شراب پر اضافی 70 فیصد کورونا ٹیکس عائد کر دیا ہے۔ کرناٹک نے بھی 17 فیصد اضافی ٹیکس لگا دیا ہے۔ آندھرا پردیش نے دلی کے طرز پر عمل کرتے ہوئے 75 فیصد اضافی ٹیکس لگایا ہے۔ کم وبیش سبھی ریاستوں نے شراب پر اضافی ٹیکس عائد کر دیے ہیں۔ اس سے ان ریاستوں کو ہزاروں کروڑ کی اضافی آمدنی ہوگی۔

ریزرو بینک آف انڈیا کی ایک رپورٹ کے مطابق 2019-20 کے مالی سال میں دلی اور پانڈیجری سمیت ملک کی 31 ریاستوں کو شراب کی فروخت سے ایک لاکھ 75 ہزار کروڑ روپے کی آمدنی ہوئی تھی۔

انڈیا میں مرکزی اور ریاستی ٹیکسوں اور پٹرولیم پر ایکسائز ڈیوٹی کے بعد شراب ریاستوں کی آمدنی کا سب سے بڑا ذریعہ ہے۔ کورونا کی وبا کے اس دور میں جب سبھی معاشی اور تجارتی سرگرمیاں بند ہیں اور موٹر گاڑیاں نہ چلنے کے سبب پٹرول کی فروخت نہ ہونے کے برابر ہے، شراب ریاستوں کی آمدنی کا واحد سہارا ہے۔


Summary: چین میں ملکی سطح پر ہونے والے دو ماہ کے طویل لاک ڈاؤن کے قومی معیشت پر بہت تباہ کن اثرات مرتب ہوئے ہیں۔ رواں برس پہلے تین ماہ کی معیشت 6.8 فیصد سکڑ گئی ہے۔ چیئرمین ماؤزےدنگ کی 1976 میں موت کے بعد پہلی مرتبہ چین کی معشیت پھیلنے کی بجائے کم ہوئی ہے۔

کیا لائیو سٹریمنگ چینی معیشت کو بچا سکے گی؟

عموماً چین کی کمیونسٹ پارٹی کے رہنماؤں سے ہم اس طرح کی باتیں نہیں سنتے ہیں۔ لیکن کورونا وائرس جیسے تباہ کن واقعے کے بعد چین کی معیشت کی بحالی کے لیے کی جانے والی کوششوں کی کامیابی کے ساتھ لی کیانگ عزمِ مصمم لیے ہوئے موجود ہیں۔

ملکی سطح پر ہونے والے دو ماہ کے طویل لاک ڈاؤن کے قومی معیشت پر بہت تباہ کن اثرات مرتب ہوئے ہیں۔ اس برس پہلے تین ماہ اس کی معیشت  6.8 فیصد سکڑ گئی ہے۔  چیئرمین ماؤزےدُنگ کی 1976 میں موت کے بعد پہلی مرتبہ چین کی معشیت پھیلنے کی بجائے کم ہوئی ہے۔

ووہان چین کے صوبے ہُوبائی کا دارالحکومت ہے۔ پورے صوبے میں معیشت کی بحالی کے لیے ایک مہم کا آغاز کیا گیا ہے۔ ہر گھر کے کروڑوں چینیوں کو شامل کیا گیا ہے جہاں ان سے چین کی نامور شخصیت اس مہم میں شامل ہونے کو کہہ رہی ہیں۔ میئر لی اور ان کے رفقا مقامی مصنوعات کی تشہیر کر رہے ہیں اور سیلز کے اعداد و شمار پر گہری نظر رکھے ہوئے ہیں۔

تاہم کاروبار بڑھانے کا یہ کوئی اعلیٰ قیادت سے تھونپا گیا طریقہِ کار نہیں ہے۔ کمیونسٹ پارٹی کی اعلیٰ  قیادت کے لائیو سٹریمنگ میں شامل ہونے سے پہلے ہی سے چین کی ٹِک ٹاک جیسی کمپنی ’ڈوین‘، ’کوائی شاؤ‘ اور ’علی بابا‘ کی تاؤ باؤ جیسی سمجھدار کاروباری کمپنیاں اپنی سیل بڑھانے کے لیے لائیو سٹریمنگ پلیٹ فارموں پر پہنچ چکی تھیں۔

ایسی ہی طرح کے لوگوں میں 27 برس کے لی ٹسیاسی ہیں جنھوں نے مارکیٹنک کے اپنے منفرد انداز کی وجہ سے ایک نئے ’لپ سٹک نمبر 1‘ کے نام سے شہرت پائی۔ وہ پہلے جنوب مشرقی شہر چین کے شہر نانچبگ میں ایک دوکان میں ایک نائب سیلز مین کے طور پر کام کرتے تھے۔ اب ان کے سوشل میڈیا کے پلیٹ فارم ’ڈوین‘ پر چار کروڑ فالؤرز ہیں۔

وےیا پہلے ہی سے چین میں لائیو سٹریمنگ پر سیل سے واقف تھیں۔ سوشل میڈیا پر ان کے فالؤرز اسے ’مصنوعات کی ملکہ‘ کہتے ہیں۔

لائیو سٹریمنگ کے اس کام میں اب غیر ملکی کمپنیاں بھی شامل ہو رہی ہیں۔ پر تعیش مصنوعات بنانے والی کمپنی لوئی ویٹان نے چین کی مارکیٹ میں آنے کے تیس برس بعد پہلی مرتبہ مارچ میں لائیو مارکیٹنگ کا ایک ایونٹ منعقد کیا تھا۔

اس کے بعد اگلے دو ہفتوں میں لُو یونگ ہاؤ نے دو اور لائیو سٹریمنگ کے ایونٹ منعقد کرائے، لیکن انھیں اتنی کامیابی نہیں ہوئی۔ چینی میڈیا کہتا ہے کہ ان کے اگلے ایونٹس کو دیکھنے والے کی تعداد میں 83 فیصد کمی آئی جبکہ سیل کا حجم 48 فیصد کم ہو گیا۔


Summary: العربیہ ٹی وی کے ساتھ اپنے انٹرویو میں سعودی عرب کے وزیر خزانہ محمد الجدان نے کہا ہے کہ کورونا وائرس سے معیشت کو دھچکا لگا ہے اور سعودی عرب بجٹ کے خرچوں میں نمایاں کٹوتی کرے گا۔

سعودی عرب کا اخراجات میں کمی اور ’تکلیف دہ فیصلے‘ کرنے کا اعلان

کورونا وائرس سے ہونے والے معاشی نقصان کے پیش نظر سعودی عرب نے اپنے بجٹ اخراجات میں کمی لانے کا فیصلہ کیا ہے۔

سعودی عرب کے وزیر خزانہ محمد الجدان نے سنیچر کے روز کہا تھا کہ کورونا وائرس سے معیشت کو دھچکا لگا ہے اور اس سے نمٹنے کے لیے کڑے اور تکلیف دہ فیصلے کیے جائیں گے۔ انھوں نے کہا کہ اس بحران سے نکلنے کے لیے سبھی آپشنز کھلے ہیں۔

العربیہ ٹی وی کو دیے گئے انٹرویو میں الجدان کا کہنا تھا کہ سعودی عرب بجٹ کے خرچوں میں نمایاں کٹوتی کرے گا۔

انھوں نے کہا کہ کورونا وائرس کے اثرات رواں سال کے دوران دوسری سہ ماہی پر واضح طور پر نظر آئے ہیں۔ الجدان نے کہا کہ سعودی عرب کے مالی معاملات کو سخت کیا جائے گا تاکہ تمام چیزیں قابو میں رہیں۔

سعودی کے وزیر نے کہا کہ اس کے علاوہ میگا پراجیکٹس کے اخراجات میں بھی کٹوتی کی جائے گی۔ دنیا کا سب سے بڑا تیل برآمد کرنے والا ملک سعودی عرب تاریخی طور پر تیل کی کم قیمت سے نبرد آزما ہے۔

تیل کی قیمت گرنے کے بعد پہلی سہ ماہی میں نو ارب ڈالر کا بجٹ میں خسارہ ہوا ہے۔ الجدان نے گذشتہ مہینوں میں کہا تھا کہ سعودی عرب رواں سال 26 ارب ڈالر کا قرض لے سکتا ہے تاکہ زرمبادلہ کے زخائر کو متوازن رکھا جا سکے۔

سعودی عرب کی مالیاتی اتھارٹی نے منگل کے روز کہا تھا کہ مارچ میں سعودی عرب کی غیر ملکی املاک میں 464 ارب ڈالر کی کمی واقع ہوئی ہے۔ یہ گذشتہ 19 برسوں میں اپنے سب سے نچلے درجے پر ہے۔ سعودی عرب کا کہنا ہے کہ ایسا کورونا وائرس کی وبا کی وجہ سے ہوا ہے۔

سعودی کے وزیر خزانہ محمد الجدان نے کہا کہ اگلے اقدام اور فیصلوں پر غور کیا جا رہا ہے تاکہ نقصان کو پورا کیا جاسکے۔ وزیر خزانہ نے کہا کہ تیل کے علاوہ محصولات میں گراوٹ کے اثرات آنے والی سہ ماہی میں نظر آئیں گے۔

سعودی عرب کے سامنے موجودہ اقتصادی چیلنجز کے بارے میں سعودی وزیر خزانہ نے کہا کہ سعودی عرب کی معاشی صورتحال اب بھی بڑے پیمانے پر لوگوں کی قوت خرید پر منحصر ہے اور اس لیے وہ لوگوں کی خرچ کرنے کی اہلیت کو برقرار رکھیں گے تاکہ مستقبل میں معیشت کی حالت درست رہے۔

وزیر خزانہ نے کہا کہ حکومت دوسری مدات کے اخراجات میں بھی کٹوتی پر غور کر رہی ہے لیکن لوگوں کی بنیادی سہولیات کو متاثر کرنے والے کوئی بھی اقدام نہیں کیے جائیں گے۔ اس کے علاوہ دوسرے سبھی آپشنز حکومت کے پاس ہیں۔ وہ ان آپشنز اور ان کے اثرات پر غور کر رہی ہے۔ 'اس کی بنیاد پر ہم جلد ہی فیصلہ کریں گے۔'


مغربی معاشرے کے زوال کی وجہ کیا ہو سکتی ہے؟

وہ عوامل کیا ہیں اور کیا وہ نظر آنا شروع ہو گئے ہیں۔ اس بات پر کسی کو حیرت نہیں ہونی چاہیے کہ انسانیت آج کل غیر مستحکم اور غیر یقینی راستے پر ہے لیکن ہم اس نقطے پر پہنچنے کے کتنے قریب ہیں جہاں سے واپسی ممکن نہیں؟

موتیشارئی اور ان کے ساتھیوں کے لیے یہ بات بڑی حیران کن تھی کہ اقتصادی درجہ بندی اکیلے ہی ڈھیر کر سکتی ہے۔ اس کے مطابق اشرافیہ دولت اور ذرائع کی بڑے پیمانے پر ذخیرہ اندوزی کر کے معاشرے کو عدم استحکام اور حتمی تباہی کی طرف دھکیل دیتے ہیں اور صارفین کے لیے بہت کم یا کچھ نہیں چھوڑتے جو کہ اگرچہ ان سے بہت زیادہ ہیں لیکن پھر بھی اپنی محنت سے ان کی مدد کرتے ہیں۔

تاہم اس سے بچا بھی جا سکتا ہے۔ موتیشارئی کہتے ہیں ’اگر ہم عدم مساوات، تیزی سے بڑھتی ہوئی آبادی، قدرتی وسائل کے خاتمے اور آلودگی  کی شرح جیسے عناصر کو کم کرنے کے لیے معقول انتخاب کریں، جو کہ ممکن ہے، تو ہم تباہی سے بچ سکتے ہیں اور پائیدار رفتار پر مضبوط ہو سکتے ہیں۔‘

ہومر ڈکسن جو کتاب ’اپ سائیڈ ڈاؤن‘ کے مصنف بھی ہیں، ان متحدہ قوتوں کو ان کے کام کرنے کے طریقے کی وجہ سے ’ٹیکٹونک‘ دباؤ کہتے ہیں، جس میں وہ خاموشی سے بڑھتی رہتی ہیں اورپھر ایک دم پھٹ پڑتی ہیں اور کسی بھی مستحکم کرنے والے مکینیزم پر جو کہ معاشرے میں توازن رکھتا ہے زیادہ بوجھ ڈال دیتی ہیں۔

مستقبل میں کیا ہو گا اس کے اشارے ماضی بھی دے سکتا ہے۔ مثال کے طور پر رومی سلطنت کا عروج اور زوال، 100ویں صدی  (قبل از مسیح) میں رومی بحیرہ روم کے آر پار ان جگہوں پر پھیل گئے تھے جہاں سمندر کے راستے آسانی سے جایا جا سکتا تھا۔ ان کو ادھر رک جانا چاہیے تھا لیکن جب سب چیزیں اچھی طرح سے چل رہی تھیں تو انھوں نے سوچا کہ کیوں نہ زمینی راستوں سے نئی سرحدوں تک پھیلا جائے۔

ان میں سے کچھ پیش گوئیاں اور ابتدائی انتباہ کی نشانیاں جانی پہچانی لگنی چاہیں کیونکہ وہ پہلے سے ہی جاری ہیں۔ اگرچہ ہومر ڈکسن کو دنیا کے حالیہ واقعات پر حیرانی نہیں ہے کیونکہ انھوں نے سنہ 2006 میں شائع ہونی والی اپنی کتاب میں پہلے ہی ان کے متعلق پیش گوئی کی تھی لیکن وہ نہیں سمجھتے کہ سنہ 2020 کی دہائی کے وسط سے پہلے کوئی ایسی پیشرفت ہو۔


Summary: اگر آپ انڈیا کی معیشت پر قریب سے نظر رکھتے ہیں یا اس سے کسی نا کسی طرح متاثر ہوتے ہیں تو یقیناً وزیرِ اعظم نریندر مودی کا یہ دعویٰ ضرور یاد ہو گا کہ 2024 تک انڈیا پانچ کھرب کی معیشت والا ملک بن جائے گا، تاہم کورونا بحران کے بعد کیا ایسا ممکن ہے؟

کیا 2024 تک انڈیا پانچ کھرب کی معیشت والا ملک بن سکے گا؟

اگر آپ انڈیا کی معیشت پر قریب سے نظر رکھتے ہیں یا اس سے کسی نا کسی طرح متاثر ہوتے ہیں تو یقیناً وزیرِ اعظم نریندر مودی کا یہ دعویٰ ضرور یاد ہو گا کہ 2024 تک انڈیا پانچ کھرب کی معیشت والا ملک بن جائے گا، تاہم کورونا وائرس کے باعث معاشی بحران کے بعد کیا ایسا ممکن ہے؟

پروفیسر سبرامنیم نے بتایا ’اس بات سے کوئی فرق نہیں پڑتا کہ ہم اس کا اعلان ابھی کرتے ہیں یا بعد میں۔ کیوںکہ لاک ڈاوٴن کی وجہ سے کاروباری سرگرمیاں تو ابھی کسی قیمت پر شروع نہیں ہو سکیں گی۔‘

انھوں نے بتایا کہ ’لاک ڈاوٴن نے ہمیں اچھے پیکیج تیار کرنے کا وقت دیا ہے۔ اس کے علاوہ ہمارے پاس بہت سارے مشورے آئے ہیں۔ جب ہم نے انھیں اکٹھا کیا تو پاور پوائنٹ پریزینٹیشن پر تقریباً دو سو سلائڈز بن گئیں۔ اس لیے ان کا تجزیہ کرنے میں وقت لگے گا۔ جب لاک ڈاؤن ختم ہو گا تو ہم اس معاشی پیکیج کے ساتھ تیار ہوں گے۔‘

’فرض کیجیے کہ لاک ڈاوٴن نافذ نہیں کیا جاتا۔ تب بھی لوگ معاشی سرگرمیوں سے دور رہتے اور اس کا نتیجہ بھی دیکھنے کو ملتا۔ طویل عرصے کی بات کریں تو جب حالات معمول پر لوٹیں گے تو فائدہ انہی کو ہو گا جو صحت مند اور محفوظ ہیں۔‘

پروفیسر کے وی سبرامنیم بتاتے ہیں کہ ’ہم ایک اشاریہ چار ارب کی آبادی والا ملک ہیں۔ اگر چند ہزار لوگوں کو دشواری ہو رہی ہے تو میں یہ نہیں کہوں گا کہ اتنا تو چلتا ہے لیکن اگر ایسے دس ہزار لوگ بھی ہیں تو ہماری مجموعی آبادی کا یہ بہت چھوٹا سا حصہ ہے۔‘

انھوں نے کہا کہ ’سووریئن ریٹنگ (کسی ملک کی سنعتکاری سے منسلک خطرات اور سیاسی جوکھم کا معیار) پر دھیان دیے جانے کی ضرورت ہے کیوں کہ پینشن فنڈ اور براہ راست بیرونی سرمایہ کاری کا انحصار اس پر ہوتا ہے۔ یہ عناصر موثر ہوتے ہیں اور رکاوٹ پیدا کرتے ہیں۔

پروفیسر سبرامنیم نے بتایا کہ ’حالات اتنے برے بھی نہیں تھے۔ سچ تو یہ ہے کہ فروری میں ہی معیشت میں بہتری کی علامات نظر آنے لگی تھیں۔ ہمارا اقتصادی سیکٹر ضرور کمزور تھا لیکن اس کی وجہ بیڈ لونز (ایسے قرض جن کی وصولی کے امکانات نہ رہیں) اور کرونی لینڈنگ (جب قرض قابلیت کے بجائے تعلقات کی بنیاد پر دیے جاتے ہیں) تھی۔ ہمارے ترقی کے بہتر امکانات ہیں۔

’سماجی دوری کے قوائد پر عمل کرنا ہو گا۔ اس کے علاوہ کسی کاروبار یا سیکٹر کو چھوٹ دینا اس بنیاد پر طے ہونا چاہیے کہ اس کا معیشت میں کتنا حصہ ہو گا۔‘


Summary: ماہرین کا کہنا ہے کورونا وائرس کی عالمی وبا دنیا میں نوٹوں کے استعمال میں کمی آنے کے عمل کو اور تیز کر دے گی کیونکہ لوگ اب زیادہ سے زیادہ ادائیگیوں کے لیے ’ڈیجیٹل‘ طریقے اپنا رہے ہیں۔

کورونا: وبا ’نقد رقم کے استعمال میں کمی کو مزید تیز کر دے گی‘

ماہرین کا کہنا ہے کورونا وائرس کی عالمی وبا دنیا میں نوٹوں کے استعمال میں کمی کے عمل کو اور تیز کر دے گی کیونکہ لوگ اب زیادہ سے زیادہ ادائیگیوں کے لیے ’ڈیجیٹل‘ طریقے اپنا رہے ہیں۔

لاک ڈاؤن کے دوران کیش مشینوں سے رقم نکلوانے میں ساٹھ فیصد کی کمی آئی ہے گو کہ لوگ اب بڑی رقوم نکلوا رہے ہیں۔

کھاتہ داروں کے ایک سروے کے بعد لِکنس کا کہنا ہے کہ 75  فیصد لوگ اب نوٹوں کا استعمال کم کر رہے ہیں اور 54 سے جب پوچھا گیا تو ان کا کہنا تھا کہ وہ نوٹوں کے استعمال سے گریز کر رہے ہیں۔

کورونا وائرس کی وبا پھیلنے کے ابتدائی دنوں میں اس طرح کی اطلاعات بھی گردش کر رہی تھیں کہ یہ وائرس نوٹوں اور سکوں کے ذریعے پھیل رہا ہے۔ بینک آف انگلینڈ اور عالمی ادارۂ صحت نے یہ وضاحت جاری کی تھی کہ نوٹوں اور سکوں کے ذریعے بھی کرورنا وائرس پھیلنے کا اتنا ہی خطرہ ہے جتنا کسی اور چیز سے ہو سکتا ہے اور ساتھ ہی انہوں نے لوگوں کو ہاتھ دھونے کا مشورہ دیا تھا۔

سروے میں جن لوگوں سے بات کی گئی ان میں سے 76 فیصد کا یہ ہی کہنا تھا کہ وہ آئندہ چھ ماہ میں نوٹوں کا استعمال کم کریں گے اور وہ ادائیگیوں کے دوسرے طریقے اپنائیں گے یا آن لائن خریداری کریں گے۔

کیش تک رسائی پر ایک رپورٹ کی مصنفہ نیٹلی سینی کا کہنا ہے کہ برطانیہ میں 30 فیصد لوگ نقد رقوم استعمال کرنا پسند کرتے ہیں لیکن اب لاک ڈاؤن کی وجہ سے وہ دوسرے طریقے استعمال کرنے میں زیادہ سہولت محسوس کر رہے ہیں۔ انہوں نے کہا یہ عادت بن جائے گی جو مستقبل میں ان کے ساتھ رہے گی۔

ملک کے 50 فیصد لوگوں نے پہلے ہی بڑی حد تک نوٹوں کا استعمال چھوڑ دیا ہے اور صرف 20  فیصد لوگ ہی نوٹ اور سکے استعمال کر رہے ہیں جن میں سے بھی بہت سے یہ عادت ترک کرتے جا رہے ہیں۔

پیوٹل نامی کمپنی کے مارٹن سمتھ کا کہنا ہے کہ کورونا وائرس سے کاروبار پر پڑنے والے اثرات کا درست اندازہ لگانا اس وقت تک بہت مشکل ہے جب تک کاروبار دوبارہ نہیں کھل جاتے۔ انہوں نے کہا کہ یقینی طور پر کیش استعمال کرنے کی  بنیادی وجوہات پر کوئی فرق نہیں پڑا ہے جس میں سہولت اور بینک اکاؤنٹس تک رسائی میں دشواری شامل ہیں۔

دکاندار جو کارڈ کو دیکھ کر ناگواری کا اظہار کرتے تھے اب خوشی خوشی ’کارڈ ریڈر‘ نکال لیتے ہیں۔ یہ نتائج یہ بھی ظاہر کرتے ہیں کہ غیر یقینی حالات میں لوگ اپنے نوٹ اور سکے سینوں سے لگا کر رکھتے ہیں۔

شاید اس وقت وہ گھروں سے باہر نہ نکل پانے کی وجہ سے کیش نہ نکلوا رہے ہوں۔ لیکن ایک بات صاف ظاہر ہے کہ کورونا وائرس کے پھیلنے کی وجہ سے الیکٹرانک ادائیگیوں کا رجحان بڑھ گیا ہے۔


Summary: نوبیل انعام یافتہ ماہر معاشیات ابھیجیت بینرجی کا کہنا ہے کہ لاک ڈاؤن سے شدید متاثر ہونے والے لاکھوں افراد کی مدد کے لیے انڈیا کو ’بہت زیادہ فراخدلی‘ دکھانے کی ضرورت ہے۔

’غریبوں کی مدد کے لیے انڈیا کو بہت زیادہ فراخدلی دکھانے کی ضرورت ہے‘

نوبیل انعام یافتہ ماہر معاشیاتابھیجیت بینرجی کا کہنا ہے کہ لاک ڈاؤن سے شدید متاثر ہونے والے لاکھوں افراد کی مدد کے لیے انڈیا کو ’بہت زیادہ فراخدلی‘ دکھانے کی ضرورت ہے۔

24 مارچ کو لاک ڈاؤن نافذ کرنے کے بعد انڈیا نے 23 ارب ڈالر کے امدادی پیکیج کا اعلان کیا تھا۔

’آگے کیا ہونے والا ہے، اس بارے میں انڈیا کو ایک واضح اور عمدہ منصوبہ بندی کرنے کی ضرورت ہے۔ معیشت کو پہلے ہی طلب میں کمی کا سامنا تھا۔ کورونا وائرس کا پھیلاؤ ایک دوہری ضرب ہے اور بہت سے افراد اپنے ذرائع آمدن کھو چکے ہیں۔ اوپر سے اب طلب میں مزید کمی ہو رہی ہے۔‘

پروفیسر بینرجی کا مزید کہنا تھا کہ ’جن افراد کو آمدنی کی کمی کے باعث غربت کا سامنا کرنا پڑ سکتا ہے، ایسے لوگوں کو بحران سے نکالنے کے لیے انڈین حکومت کو زیادہ فراخدلی کا مظاہرہ کرنا چاہیے۔‘

وہ کہتے ہیں ’کچھ لوگوں کو تشویش ہے کہ بازار بند ہیں تو ایسے میں لوگوں کو پیسے دینے کا کیا فائدہ۔ لیکن آپ انھیں یہ بتا کر کہ پیسہ آرہا ہے، طلب کے لیے ماحول بنا سکتے ہیں۔

’لوگوں کو یقین دہانی کی ضرورت ہے۔ اور انھیں یقین دلانے کے لیے حکومت کو متحرک رہنا ہوگا۔‘

پروفیسر بینرجی کا کہنا ہے کہ جب کاروبار دوبارہ کھلیں اور سامان کی فراہمی شروع ہو، اس وقت لوگوں کے پاس پیسہ ہونا چاہیے تاکہ وہ باہر نکل کر خرچ کرنا شروع کر سکیں۔

ان کا کہنا ہے کہ ایسے لاکھوں خاندان جو پہلے ہی انڈین حکومت کے فلاحی منصوبوں میں وصول کنندگان کے طور پر درج ہیں، وہ براہ راست ان نقد فوائد کے اہل ہوں گے۔

لیکن ایسے لوگ جن کی بڑی تعداد اس طرح کی سکیموں سے مستفید نہیں ہوتی، ان کی شناخت کے لیے ’مقامی کمیونٹی کا طریقہِ کار‘ ہونا چاہیے جو یہ یقینی بنائے کہ رقم ان لوگوں کی جیب تک پہنچ رہی ہے۔

پروفیسر بینرجی کو یہ بھی لگتا ہے کہ فلاحی کاموں میں بڑے پیمانے پر مالی اعانت فراہم کرنے کے لیے انڈیا کو نوٹ چھاپنے سے ڈرنا نہیں چاہیے۔

’اگر امریکہ نے یہ سوچا ہے کہ وہ نوٹ چھاپ سکتا ہے اور خرچ کر سکتا ہے۔ تو میرا نہیں خیال کہ انڈیا کو ایسا کرنے سے ہچکچانا چاہیے۔

’اشیائے ضرورت اور روزگار کم میسر ہوں تو ایسے میں ممکنہ طور پر افراط زر کا خدشہ رہتا ہے۔ لیکن آمدنی کا جو فرق پیدا ہو گیا ہے اسے ختم کرنے کے لیے انڈیا کو کچھ کرنا پڑے گا۔ پیسہ خرچ کرنے کے معاملے میں حکومت کو زیادہ جارحیت دکھانا ہو گی۔‘

پروفیسر بینرجی کا کہنا تھا ’سب سے بڑا چیلنج یہ ہو گا کہ سپلائی چین (سامان اور ضروری کام کرنے والوں) اور کاروباروں کو کس طرح سے کھولا جائے کہ اس سے نئے انفیکشن اور اموات نہ ہوں۔‘


Summary: بنگلہ دیش کی کپڑوں کی صنعت سے 40 لاکھ لوگ منسلک ہیں اور خدشہ ہے کہ اس میں سے نصف لوگ کورونا وائرس کے باعث مغربی کمپنیوں کی جانب سے آرڈر منسوخ کیے جانے کی وجہ سے اپنی ملازمتیں کھو دیں گے۔

بنگلہ دیش: کپڑوں کی صنعت کی 20 لاکھ ملازمتیں ختم ہونے کا خدشہ

بنگلہ دیش کی ایک خالی فیکٹری جس کے مالکان اور مزدور مستقبل کے حوالے سے غیر یقینی کیفیت کے شکار ہیں

بنگلہ دیش میں کپڑوں کی صنعت کورونا وائرس کی وبا کے باعث بحران کا شکار ہے اور خدشات ہیں کہ اس شعبے سے منسلک 40 لاکھ ملازمتوں میں سے نصف ختم ہو سکتی ہیں۔

چند دن قبل کارخانے کے مالک نے اعلان کیا کہ یورپ میں ان کے تمام خریداروں کی جانب سے کورونا وائرس کے پیشِ نظر آرڈر منسوخ کر دیے جانے کے بعد اب وہ یہ کارخانہ نہیں چلاتے رہ سکتے۔

کپڑوں کی صنعت بنگلہ دیشی معیشت میں ریڑھ کی حیثیت رکھتی ہے۔ 40 لاکھ لوگوں کی ملازمتیں اس سے وابستہ ہیں جن میں اکثریت خواتین کی ہے۔

بنگلہ دیش اپنی برآمدات سے جو پیسے کماتا ہے اس کا 83 فیصد سے زیادہ کپڑوں کی صنعت سے منسلک ہے اور یہ سالانہ 32 ارب ڈالر سے زیادہ ہے۔

کچھ کارخانے اب بھی کھلے ہوئے ہیں لیکن غیر ملکی آرڈرز کی منسوخی کے باعث طلب میں کمی ہوئی ہے اور زیادہ تر کارخانے بند ہوگئے ہیں

ہیومن رائٹس واچ نے کپڑوں کی کچھ مغربی برانڈز کے رویوں پر تنقید کی ہے۔ تنظیم نے ان کمپنیوں پر الزام عائد کیا ہے کہ کارخانوں کی جانب سے کئی مصنوعات مکمل تیار کر لیے جانے کے باوجود انھوں نے کوئی مالی یا اخلاقی ذمہ داری لیے بغیر آرڈر منسوخ کر دیے۔

مگر مزدوروں کے حقوق کے لیے کام کرنے والی عالمی تنظیم سینٹر فار گلوبل ورکرز رائٹس کے ایک حالیہ سروے کے مطابق آرڈرز منسوخ ہونے کی وجہ سے کاروبار اور مزدوروں پر منفی اثرات پڑ رہے ہیں۔

تحقیق میں کہا گیا کہ جب آرڈر منسوخ کیے گئے تو 72.1 فیصد خریداروں نے خام مال (کپڑے وغیرہ) کی ادائیگی کرنے سے انکار کر دیا جو کہ فراہم کنندہ ادارہ خرید چکا تھا، اور 91.3 خریداروں نے تیاری پر ہونے والے اخراجات ادا کرنے سے انکار کر دیا۔

بنگلہ دیش گارمنٹ مینوفیکچررز اینڈ ایکسپورٹرز ایسوسی ایشین کی صدر روبانہ حق کہتی ہیں کہ ’کپڑے کے کارخانوں میں کام کرنے والے 20 لاکھ سے زیادہ لوگ اپنی ملازمتیں گنوا دیں گے۔‘

وہ کہتی ہیں کہ ’کوئی بھی شخص اس وقت کپڑوں پر خرچ نہیں کرے گا بلکہ وہ سب وبا کے باعث خوراک اور دواؤں پر زیادہ خرچ کرنا چاہ رہے ہیں۔‘

بنگلہ دیش 26 مارچ سے لاک ڈاؤن میں ہے جب ٹرانسپورٹ اور کاروبار کو بند کر دیا گیا تھا۔ جمعرات 23 اپریل تک بنگلہ دیش میں 4186 مصدقہ متاثرین سامنے آ چکے ہیں جبکہ 127 افراد ہلاک ہوگئے ہیں۔

کپڑوں کی صنعت کو لاک ڈاؤن سے استثنیٰ دیا گیا ہے مگر مزدوروں کا کہنا ہے کہ کچھ کارخانے ان کی حفاظت کو نظر انداز کر رہے ہیں۔

’اس کارخانے میں بہت سے لوگ ایک چھوٹی سی جگہ پر کام کرتے ہیں جس سے کورونا کے انفیکشن کا خطرہ بڑھ جاتا ہے۔ مجھے اپنی جان کا خوف لاحق ہے۔‘